Investitori za izgradnju vetroelektrane „Čibuk 1“ su privredno društvo (PD) „Vetroelektrane Balkana“ d.o.o. (WEBG) i njegov strateški partner preduzeće Continental Wind Partners (CWP LLC), odnosno lokalna kancelarija Continental Wind Serbia (CWS). Sedište „Vetroelektrane Balkana“ je u Beogradu, Srbija, dok je sedište firme CWP LLC u Wilmington, USA.\nOsnovna delatnost CWP LLC je razvoj, finansiranje i izgradnja vetroelektrana. To znači da je ovo preduzeće prisutno u svim fazama realizacije projekta, što uključuje: obezbeđenje zemljišta, analizu jačine, kretanja i učestalosti vetra, mapiranje, određivanje optimalne dispozicije vetropolja, nabavku turbina i druge opreme i obezbeđenje potrebnih finansijskih sredstava u cilju zatvaranja finansijske konstrukcije.\nOsnovna delatnost PD „Vetroelektrane Balkana“ je realizacija projekta izgradnje vetroelektrane „Čibuk 1“.\nPreduzeće CWP LCC je osnovano 2007. godine sa prevashodnim ciljem razvoja proizvodnje električne energije iz vetroelektrana u Rumuniji i Poljskoj. U nameri da obezbedi dalji razvoj i bolje iskorišćavanje energije vetra CWP LCC se proširila na područje skoro cele Evrope i doseže i do Australije. Firma je registrovana u Americi i funkcioniše internacionalno iz svojih lokalnih kancelarija. Vizija i misija kompanije je da se fokusira na tržište gde je korišćenje energije vetra tek u začetku, kako bi svojim iskustvom i znanjem doprineli razvoju te oblasti. Tako je kompanija trenutno angažovana na izgradnji nekoliko objekata u Rumuniji, od kojih je najznačajniji projekat Fantanele, koji će biti najveća kopnena vetroelektrana u Evropi, sa kapacitetom od 600 MW. Pored ovog projekta, CWP radi i na projektu kapaciteta 400 MW u Poljskoj i oko 3.000 MW u Australiji i Novom Zelandu.\nCWP je jedan od osnivača Srpskog udruženja za energiju vetra (SEWEA), osnovanog 2010. godine kako bi okupilo sve ozbiljne investitore u ovoj oblasti.


Brisel traži Đukanovićevu ostavku\nPredsjednik Pokreta za promjene i funkcioner Demokratskog fronta Nebojša Medojević tvrdi u izjavi za „Dan” da je jedan visoki zvaničnik Evropske unije obavijestio lidera DPS-a Mila Đukanovića tokom njegove poslednje zvanične posjete Briselu da Unija očekuje njegovu bezuslovnu ostavku na mjesto premijera. Medojević navodi da je Đukanović odbio da podnese ostavku, zbog čega je ušao u sukob sa međunarodnom zajednicom.\n– U razgovoru koji je, na zahtjev zvaničnika EU, održan iza zatvorenih vrata i koji je trajao neuobičajenih 45 minuta, počela je drama za Đukanovića. Prema mojim izvorima iz Brisela, on je odbio zahtjev da podnese ostavku, i na taj način je otvorio sukob sa međunarodnom zajednicom – tvrdi Medojević.\nĐukanović je 18. juna u Briselu razgovarao sa evropskim komesarom za proširenje Štefanom Fileom, a to je bila njegova druga posjeta sjedištu EU od kako je u decembru prošle godine sedmi put zauzeo premijersku funkciju. File je upozorio Đukanovića da se u poslednje vrijeme na crnogorskoj sceni gomilaju politički problemi.\nMedojević podsjeća da je tih dana na plenarnoj sjednici Skupštine pitao poslanike DPS-a da li znaju šta se dešava u Briselu.\n– Đukanović je upozoren da će biti suočen sa objavljivanjem podebelih dosijea o djelovanju njegove zločinačke organizacije, koje već godinama prikupljaju obavještajne službe EU i Sjedinjenih Američkih Država, ukoliko odmah ne podnese ostavku. Nije slučajno EU tražila poseban izvještaj Europola o organizovanom kriminalu u Crnoj Gori – naglasio je Medojević.\nOn tvrdi da su najmanje dva važna funkcinera DPS-a upoznata sa ovim stavom Unije.\n– Jedan od njih, koji je i potpredsjednik DPS-a, mjesecima aktivno lobira u važnim državama EU da ga podrže da bude novi premijer. Najvažnije međunarodne adrese konačno su zaključile da su Đukanović i DPS ključna kočnica za reforme u Crnoj Gori i da je vrijeme za političke promjene – istakao je Medojević.\nPo njegovim riječima, to su shvatili i neki ključni ljudi u Socijaldemokratskoj partiji, ali „Ranko Krivokapić, zbog snažnih emocija prema Đukanoviću, nikako ne želi da raskine vladajuću koaliciju”.\n–Krivokapić ne želi da sa DF-om i ostalom opozicijom formira prelaznu vladu, koja bi spriječila bankrot zemlje, pokrenula masovnu antimafijašku kampanju, demontirala totalitarne mehanizme vladavine DPS-a i pripremila prve fer i demokratske izbore –rekao je Medoejvić.\n„Snimak” uticao na odluku Unije\nPoslanik DF-a Nebojša Medojević smatra da je na otkazivanje podrške zvaničnika Evropske unije premijeru Milu Đukanoviću uticalo više faktora.\n– Kolaps NATO integracija, afera „Snimak” i nemoć državnih institucija da procesuiraju slučajeve vezane za političku korupciju, krađa struje i KAP, konačno su primorali i međunarodni faktor da otkaže podršku Đukanoviću – tvrdi Medojević.


Povećanje konkurentnosti nameće potrebu da se na određenom području kroz razvoj i transformaciju poslovne infrastrukture i putem osnivanja industrijskih i tehnoloških parkova kao i industrijskih zona lociraju međusobno nezavisne, privatne kompanije, specijalizovane u određenoj oblasti, vezane zajedničkom tehnologijom i znanjem. Koncentracijom sličnih i/ili komplementarnih poslovnih aktivnosti na jednom području, između kojih deluju sinergetski efekti i zajednički strateški pristup, omogućava se dinamičan razvoj tih delatnosti, kao i razvoj pratećih uslužnih delatnosti, kroz proizvode koji su konkurentni. U izboru osnovnih pravaca privrednog razvoja prednost se daje onim delatnostima kod kojih raspoloživi resursi, tržišni uslovi i tehnički napredak omogućavaju brži razvoj\nIako se „poslovna infrastruktura” često pojavljuje u stručnoj literaturi i zvaničnim dokumentima različitih nivoa vlasti, ne postoji jedinstvena definicija ovog termina. Pod pojmom „poslovna infrastruktura” podrazumeva se mreža institucija i organizacija koje pružaju usluge potencijalnim preduzetnicima, preduzetnicima ili malim i srednjim preduzećima za razvoj njihovih poslovnih kapaciteta (ljudskih, organizacionih, marketinških, i sl.) ili pružaju usluge fizičkog prostora za obavljanje poslovnih delatnosti.\nPoseban akcenat u ovom istraživanju je stavljen na poslovne inkubatore, poslovne akceleratore, coworiking prostore i naučno-tehnološke parkove.\nPoslovna infrastruktura po kapacitetu, strukturi i nameni treba da bude u skladu sa lokalnim i regionalnim razvojnim potencijalima kao i sa zahtevima tržišta. Primarni cilj razvoja poslovne infrastrukture je ukupni privredni razvoj na lokalnom, regionalnom i nacionalnom nivou, sa posebnim akcentom na policentrični razvoj.\nDelovanje subjekata poslovne infrastrukture je često geografski ograničeno, uglavnom na teritoriju opština i gradova, ali ponekad i na šire geografske celine kao što su okruzi i regioni. Retko se dešava da subjekti poslovne infrastrukture pružaju usluge na celoj teritoriji neke države, u našem slučaju Republike Srbije.\nPoslovni inkubator je privredno društvo koje stavlja na korišćenje poslovni prostor, administrativne, tehničke i druge usluge, uglavnom novoosnovanim privrednim društvima, potencijalnim preduzetnicima ili inovacionim organizacijama, čime se omogućava da početak njihove delatnosti ne bude opterećen velikim ulaganjem u infrastrukturu, već se sva potrebna sredstva mogu usredsrediti na poslovnu i inovacionu delatnost, radi što bržeg plasmana novih proizvoda i usluga na tržište.\nProstor poslovnog inkubatora se obično ustupa uz subvencionisanu naknadu koja najčešće progresivno raste do kraja inkubacionog perioda, kada cena prostora dostiže (u nekim slučajevima i prelazi) tržišnu vrednost poslovnog prostora. Inkubacioni period se razlikuje među inkubatorima i obično traje između tri i pet godina. Ovakav vid ograničenja dužine mogućeg boravka korisnika usluga u poslovnom inkubatoru u funkciji je njihovog potpunog i što bržeg osamostaljivanja i ostavljanja prostora za nove korisnike usluga inkubacije.\nMeđutim, poslovni inkubatori u razvijenim zemljama su evoluirali tokom vremena, smanjujući period usluga fizičke inkubacije koji je skup i zahteva subvencije javnog sektora (obično iz budžeta lokalne samouprave) i proširivanje ponude ostalih usluga za podsticaj uspešnog poslovanja. Poslednjih godina su aktuelne takozvane „virtuelne” usluge inkubatora koje podrazumevaju pružanje poslovnih usluga bez usluga fizičke inkubacije.\nKorisnici usluga poslovnih inkubatora se često nazivaju i „stanari”, aludirajući na prirodu primarnih usluga koje poslovni inkubator pruža u obezbeđivanju fizičkog prostora.\nIako postoje različite klasifikacije poslovnih inkubatora, najprimenljivija je podela u skladu s kriterijumima za prijem i ciljevima pružanja usluga, u kojoj se poslovni inkubatori mogu razvrstati na dve osnovne grupe:\nVišenamenski (mešoviti) poslovni inkubatori, u kojima mogu biti primljena sva preduzeća koja zadovoljavaju osnovne tržišne i tehnološke standarde, tj. kriterijume za ulazak stanara koje definiše svaki inkubator posebno;\nSpecijalizovani poslovni inkubatori, koji su usredsređeni na određenu grupu poslovnih delatnosti, npr. informacione i telekomunikacione tehnologije, kreativne tehnologije, ali i usluge, proizvodnja i sl.\nU skladu sa ovom podelom, poslovni inkubatori često u nazivu imaju odrednicu koja se odnosi na osnovnu delatnost inkubacije. S tim u vezi, poslovni inkubatori se često nazivaju i poslovno-tehnološki, poslovno-inovacioni, proizvodni, uslužni inkubatori i sl. Poseban vid inkubatora je naučno-tehnološki park koji se osniva sa ciljem povezivanja nauke i privrede u službi stvaranja inovacija i podizanja ukupne konkurentnosti privrede. Naučno-tehnološki parkovi su povezani sa univerzitetom (obično tehničkim i tehnološkim fakultetima nekog univerziteta), privrednim društvima i jedinicama lokalne samouprave, pri čemu oni mogu biti istovremeno i osnivači i korisnici usluga kao članovi.\nPoslovni akceleratori su intenzivni programi za one koji su već razvili poslovni model i došli do prvog proizvoda. U akceleratorima obično firme dobiju niži stepen pomoći u vidu investicija i visoki stepen mentorske podrške u cilju daljeg razvijanja biznisa. Akceleratori rade sa više razvijenim biznisima nego inkubatori sa ciljem razvoja svojih članova kroz širenje, postizanje veće profitabilnosti i uspostavljanja novih industrijskih veza. Primarna funkcija akceleratora je povezivanje Start Up firmi sa mentorima, usmeravanje, resursi i finansiranje.\nMožemo reći i da su akceleratori poslovni prostori koji primaju one sa već razvijenim poslovnim modelima i pomažu im da ubrzaju svoj razvoj, što bi značilo da firmama u ranom stadijumu razvoja mogu više odgovarati inkubatori.\n„Ubrzanje“ u akceleratorima se u većini slučajeva odnosi na umrežavanje i stvaranje veza i kontakata i prenošenje poslovanja na viši (sledeći) nivo do kojih same firme ne bi mogle doći u ovoj vazi razvoja biznisa.\nTakođe, za ovaj tip podrške možemo reći da je alat za brzo rastuće kompanije. Dok se inkubatori posmatraju kao „detinjstvo“ neke kompanije, akceleratiori mogu u tom smeru obuhvatiti period „od adolescencije do odraslih godina“.\nDanas čest termin Coworking prostori uglavnom asocira na određeni broj kancelarija koji firme i pojedinci mogu koristiti za rad. Naime Coworking prostori okrenuti su ne samo firmama i Start Up biznisu već i freelancerima, preduzetnicima i svim pojedincima koji žele da svoje poslovanje pretvore u nešto više od rada kod kuće.\nPonuda i uslovi mogu varirati od prostora do prostora, ali srž Coworkinga je u uštedi i u praktičnosti prostora. Omogućuje fleksibilnije radno vreme i niže troškove poslovanja, dok istovremeno obezbeđuje kreativno okruženje i brojne mogućnosti umrežavanja.\nMeđutim, iako je zvanična ideja pri nastanku ovih prostora bila obezbeđenje radnog prostora za nezavisne pojedince ili timove, današnji Coworking prostori nude širi opseg usluga i postoje u različitim veličinama i sa različitim namenama. Često ovi prostori nude i aktivnosti predavanja, učešća na projektima ili šanse za druženje, pa iako uslovi variraju od prostora do prostora, srž Coworkinga je u uštedi i praktičnosti prostora.\nCoworking prostor za dati biznis benefiti za kompaniju/brend mogu ići od prednosti u oblasti umrežavanja i lakšeg obavljanja administrativnih poslova, do usavršavanja sa stručnjacima i razvoja poslovnih partnerstava.\nUglavnom u Coworking prostoru možete izabrati hotdesk radno mesto, namenski sto ili privatnu Coworking kancelariju. Hotdesk podrazumeva da vam je dodeljen (izabran) radni sto nasumično na dnevnoj osnovi, dok namenski radni sto znači da imate svoje radno mesto sa postojećim ormarićima za odlaganje stvari itd. Privatna kancelarija bi u ovom slučaju podrazumevala posebnu prostoriju sa stolom ili stolovima u zavisnosti od potreba i veličine tima.\nOgraničenja u korišćenju Coworking prostor ne postoje i mogu se koristiti onoliko dugo koliko je potrebno kompaniji ili pojedincu i za razliku od inkubatora i akceleratora ne teže programima koji traju određeni vremenski period i ograničavaju korišćenje.\nU poređenju sa inkubatorima i akceleratorima coworking prostori nemaju oštar fokus na Start Up svet.\nMožemo primetiti niz specifičnih Coworking prostora okrenutih delatnostima kao što su arhitektura, pravo, kreativna industrije, prehrambena industrija, tehnologije itd.\nNaučno - tehnološki parkovi\nNaučno tehnološki park u širem smislu možemo definisati kao skup različitih vrsta incijativa i podrške za razvoj preduzetništva i sektora MSP. Sam pojam ima dosta sinonima, a najčešće se koriste „tehnološki park“, „naučni park“, „naučno-tehnološki park“, „istraživački park“ itd.\nU užem smislu naučno-tehnološki park je organizacija koja stimuliše i upravlja protokm znanja i tehnologija između više institucija i aktera (istraživačkih laboratorija i institucija, MSP, univerziteta itd.) i sve u cilju povećanja konkuretnotnosti preduzetnika i promovisanja kulture inovativnosti i dodate vrednosti.\nNaučno-tehnološki parkovi koje srećemo u Srbiji najčešće podršku pružaju start up kompanijama ili timovima, ali i rastućim visokotehnološkim kompanijama u razvoju i komercijalizaciji inovativnih proizvoda ili usluga. U zavisnosti od vrste parka oni obezbeđuju različitu infrastrukturu i usluge MSP sektoru. Najčešći vid podrške u okviru naučno-tehnološkog parka odnosi se na nekretnine i poslovni prostor i olakšanje procesa transfera tehnologije, a sve sa ciljem povećanja privrednog razvoja regiona u kome se nalazi.\nU ovom naučno-tehnološkim parkovima možemo naići na širok spektar usluga koje firmama u okviru parka donose bitne prednosti u odnosu na konkurenciju:\nPodrška u lakšem pristupu izvorima finansiranja\nUmrežavanje i pristup novim idejama


Energyobserver - ŠPANIJA / U POŠUMLJAVANJE MADRIDA BIĆE ULOŽENO ČAK 75 MILIONA EVRA\nŠPANIJA / U POŠUMLJAVANJE MADRIDA BIĆE ULOŽENO ČAK 75 MILIONA EVRA\nU planu je da Madrid dobije ogromni šumski pojas, na obodu grada, koji će biti dug čak 74 kilometara! Ovaj zeleni pojas će činiti stotine hiljada novih stabala koja će biti posađena u cilju poboljšavanja kvaliteta vazduha, koji je u prestonici Španije prilično zagađen, za šta se najvećim krivcem smatra saobraćaj. U planu su takođe i novi parkovi u kojima će građani uživati, kao i takozvani zeleni mostovi koji će biti organizovani preko glavnih puteva.\nOčekuje se da bi ova „Metropolitanska šuma“ mogla predstavljati najveću zelenu infrastrukturu izgrađenu u Evropi u narednoj deceniji.\nFond Evropske unije namenio je 4,1 milion evra, kao početno ulaganje u ovaj mega-projekat. Procena je da će ukupni troškovi za čitav projekat iznositi 75 miliona evra, a 16 miliona milona već je u Madridskoj gradskoj kući.\nPovod za ovu ideju svakako je deo i globalne borbe protiv klimatskih promena, ali i veliki problem koji muči građane španske prestonice, a to je visok nivo zagađenosti vazduha.\nNa ovaj način bi se zapravo postigao efekat urbanog toplotnog ostrva, koje bi smanjilo štetne emisije i regulisalo toplotnu energiju u gradu.\nKomentariše se i oskudica zelenih površina u Madridu, te je neophodnost projekta ovih razmera bila nesumnjiva. a biče postavljeni i zeleni mostovi za bezbedan prelaz divljih životinja u blizini prometnih saobraćajnica.\nOčekuje se i poboljšanje raznovrsnosti biodiverziteta,\nPored toga, ova španska šuma nudiće i odmor i opuštanje u prirodi za građane.\nGradska vlast u Madridu, očekuje da će, nakon završetka ovog projekta, prema proceni, za 12 godina, Metropolitanska šuma imati kapacite da apsorbuje 170.000 ugljen-dioksida na godišnjem nivou.


PADA PRVI OTKAZ: Stranac potpuno razočarao i napušta Zvezdu, već se zna i zamena!\n29-11-2019 09:56 Sport Fudbal\nPosle bolnog šamara od Bajerna, u Crvenoj zvezdi su doneli jednu krupnu odluku: Hozeu Kanjasu biće ponuđen raskid saradnje u zimskom prelaznom roku, piše Sportski žurnal.\nIgrači Zvezde posle Bajerna (Foto: Jutjub)\nIskusni španski vezista od dolaska na “Marakanu” nije pokazao gotovo ništa, a njegova nemoć najjasnije se ocrtavala u duelima Lige šampiona protiv Totenhema u Londonu i Bajerna.\nKanjas nije opravdao epitet pojačanja, a olakšavajuća okolnost po crveno-bele je što je u Beograd stigao bez obeštećenja. NJegov ugovor traje do juna 2021. godine i crveno-beli se nadaju da će Kanjas pronaći klub koji će mu dati približnu godišnju platu, koja u Zvezdi iznose pola miliona evra.\nZvezda bi Kanjasovu zamenu trebalo da dobije iz sopstvenih redova u prolećnoj polusezoni. Očekuje se da će se do tada Branko Jovičić oporaviti od povrede i da će ponovo biti u stroju, pošto je u julu pokidao ligamente kolena na utakmici kvalifikacija Lige šampiona protiv Helsinkija.\nŠta je Borjan rekao posle Bajerna pročitajte OVDE.


EU osudila prisilni transfer migranata u Vučjak - IndeksOnline.rs\nNaslovna REGION Bosna i Hercegovina EU osudila prisilni transfer migranata u Vučjak\nSARAJEVO – Evropska unija osudila je prisilni transfer stotina migranata u improvizovano sklonište Vučjak, koje sprovodi policija Unsko-Sanskog kantona, i pozvala da se odmah prekine s tom praksom.\nU saopštenju Delegacije EU u BiH svi nivoi vlasti u BiH pozivaju se da se hitno suoče sa izazovom koji za tu zemlju predstavlja protok migranata, da pojačaju svoje napore i preuzmu odgovornost, prenosi sajt Klix.\nPodseća se da je Delegacija EU u razgovorima sa svim relevantnim vlastima jasno stavila do znanja da sklonište Vučjak mora da bude zatvoreno.\n“Ne samo da je to nesigurna već i nedostojna lokacija. Vlasti grada Bihaća i Unsko-Sanskog kantona su do sada ovaj problem nosili na svojim leđima. Ne smeju biti ostavljeni sami”, navodi se u saopštenju.\nKako se dodaje, s obzirom na dolazecu zimu, vlasti BiH ne smeju da ugroze ljudske živote.\n“Prioritet je proširiti postojeće objekte kako bi se osigurali uslovi dostojni života. Pored toga, vlasti BiH odmah treba da identifikuju odgovarajuće alternativne objekte. EU je spremna da pruži značajnu pomoć za unapređenje tih lokacija”, navodi se u saopštenju.\nTanjug /Foto :Tanjug – S. Radovanović\nPrethodni tekstMedojević:Progonom skreću pažnju sa korupcije u tužilaštvu\nSledeći tekstEU:Bez dogovora o S.Makedoniji i Albaniji


Ministarstvo spoljnih poslova uručilo protestnu notu ambasadoru Hrvatske u Beogradu Gordanu Markotiću\nMinistarstvo spoljnih poslova Republike Srbije uručilo je protestnu notu ambasadoru Republike Hrvatske u Beogradu Gordanu Markotiću zbog izjave Mira Kovača, ministra vanjskih i europskih poslova Republike Hrvatske date 16. aprila 2016. godine hrvatskim medijima, u kojima se vređa i omalovažava Republika Srbija.\nMinistarstvo spoljnih poslova Republike Srbije smatra neadekvatnim da se u javnim izjavama zvaničnika Republike Hrvatske primena Zakona Republike Srbije opisuje rečima „povijesna perverzija", a Republici Srbiji implicira da je „država iz koje su potekli planovi za ratove 1990-ih".\nMinistarstvo spoljnih poslova Republike Srbije smatra da bi uzdržavanje od ovakvih ocena sa hrvatske strane ubuduće doprinelo unapređenju bilateralnih odnosa i dobrosusedske saradnje.\nMinistarstvo spoljnih poslova Republike Srbije koristi ovu priliku da ukaže da se u Republici Hrvatskoj gotovo svakodnevno dešavaju nacionalistički ispadi i koristi govor mržnje, čime se među pripadnicima srpske nacionalne manjine stvara osećaj ugroženosti, što je direktna posledica izbegavanja nadležnih organa Republike Hrvatske, da ovakve pojave adekvatno sankcionišu i javno osude.\nMinistarstvo spoljnih poslova Republike Srbije izražava posebnu zabrinutost zbog učešća hrvatskog pevača Marka Perković Tompsona na verskoj tribini za mlade u katoličkoj školi u Šibeniku, 16. aprila 2016. i predavanja koje je održao učenicima osnovne i srednje škole, uz pesme "Čavoglave", i "Jasenovac i Gradiška Stara" u kojima se veličaju ustaštvo i upućuju pretnje Srbima.


96 miliona dinara proširenja tela deponije i saniranja klizišta - Užicka Republika Press\nAutor : uzice.rs/ekologija.gov.rs\nMinistarka zaštite životne sredine Irena Vujović potpisala je sa gradonačelnicom Užica Jelenom Raković Radivojević Ugovor o prenosu finansijskih sredstava u iznosu od 96 miliona dinara toj lokalnoj samoupravi, radi finansiranja projekta proširenja tela deponije i saniranja klizišta, u okviru Regionalnog centra za upravljanje otpadom „Duboko“.\nMinistarka Vujović istakla je da će tim projektom biti obezbeđeni uslovi za pravilno upravljanje otpadom i adekvatnu zaštitu životne sredine kako za region Užica, tako i za Novu Varoš, Priboj, Prijepolje i Sjenicu, koji će do izgradnje svog regionalnog centra koristiti regionalnu deponiju „Duboko“ za odlaganje otpada iz svojih opština.\nTo je deo šireg procesa koji treba da obezbedi trajno rešenje problema sa deponovanjem komunalnog otpada. Počeli smo od hitnog zatvaranja nesanitarne deponije „Stanjevine“ u Prijepolju, što je dogovoreno početkom novembra na sastanku sa predstavnicima Prijepolja, Priboja, Nove Varoši, Užica i Čačka. Paralelno sa tim, pristupamo rešavanju pitanja Regionalne deponije „Duboko“ Užice, naglasila je ministarka zaštite životne sredine Irena Vujović.\nOna je dodala da su budžetom Ministarstva zaštite životne sredine za 2021. godinu opredeljena i sredstva za izgradnju Transfer stanice „Banjica“ u Novoj Varoši, čime se rešava pitanje upravljanja otpadom za region koji čine Prijepolje, Priboj, Nova Varoš i Sjenica, a u tim opštinama prestaje deponovanje otpada na nesanitarne deponije, koje će biti zatvorene i sanirane.\nGradonačelnica Užica Jelena Raković Radivojević zahvalila je Ministarstvu zaštite životne sredine na pomoći u rešavanju problema, i pohvalila postojanje snažne volje i spremnosti da se pristupi rešavanju višedecenijskih problema.


Rusija uručila protestnu notu češkom ambasadoru - Sputnjik Srbija\n06:52 08 Avgust 2020\nRusija uručila protestnu notu češkom ambasadoru\n17:50 20.03.2019 Preuzmite kraći link\nRusko Ministarstvo inostranih poslova uručilo je protestnu notu češkom ambasadoru Viteslavu Pivonjku zbog „nenormalne situacije koja je nastala oko pojedinih objekata u Pragu koji su u vlasništvu Ruske Federacije“, saopštio je ruski spoljnopolitički resor.\nKako se navodi, zbog toga je ambasador Češke pozvan na konsultacije u Ministarstvo i tom prilikom mu je rečeno da bi bilo najbolje da Prag pokaže suzdržanost, kako se ne bi donele kojekakve destruktivne odluke.\n„Problem sa nekretninama u Pragu je predmet bilateralnog dijaloga i trenutno se traže rešenja koja bi bila prihvatljiva za obe strane“, ističe se u Ministarstvu.\nPrethodno su češki mediji pisali da ruska Ambasada u Pragu za keš izdaje oko 200 stanova u četiri različita stambena objekta, iako je reč, kako objašnjavaju, o zgradama koje su u vlasništvu Češke, ali su date ruskom diplomatskom predstavništvu na korišćenje.\nPotom se oglasila Marija Zaharova, portparolka ruskog Ministarstva inostranih poslova, koja je rekla da su to sve izmišljene činjenice i precizirala da, uprkos pisanjima medija, do sada nikakvih problema po tom pitanju nije bilo.\nOna je takođe podsetila i da Češka takođe na raspolaganju ima četiri stambene zgrade u Moskvi.\nprotestna nota, imovina, Marija Zaharova, Češka


Urnebesna komedija Mame u provodu od sutra u bioskopima\nOd četvrtka, 10. avgusta u domaćim bioskopima ćemo imati priliku da gledamo novu hit letnju komediju.\nSjajna bioskopska zabava sa puno smeha, zagarantovana je uz glavne akterke (Kejti Aselton, Toni Kolet, Moli Šenon i Bridžit Everet), koje će tokom jedne lude noći upasti u niz neočekivanih situacija.\nU jednom trenutku, Emili (Kejti Aselton) prestaje da bude „Emili“ – izuzetno uspešna advokatica, snažna i strastvena žena – i postaje jednostavno majka. Njena deca i muž su sjajni, ali u životu je potrebno nešto više od pelena i dana za druženje sa porodicom, zar ne?!\nKada ostale mame koje viđa u predškolskom, predlože izlazak sa puno belog vina, Emili je ZA! Ona čak sa sobom u provod vodi i svoju nevoljnu drugaricu Kejt (Toni Kolet). Sve počinje sa tračevima i ogovaranjem, ali pretvoriće se u veče koje ove dame nikada neće zaboraviti (iako su sve poprilično opijene).\nBlagim mešanjem ekscentričnog humora i realnih situacija, rediteljka Aleksija Džouns i scenaristkinja Džuli Rud donose nam buntovnu komediju koja će probiti sve barijere, ali neće iskvariti decu svojim šalama. Dame koje su titularno nazvane „Mame“ čine zaista impresivan tim, koji nam na isti način dočarava i urnebesne šale ali i srceparajuća otkrića. Zajedno, one dokazuju da je „mama“ mnogo više od obične reči – to je medalja časti.\nTAGOVI: Mame u provodukulturafilmovifilmsko ostvarenjebioskopidomaći bioskopikomedija


Radio TV Stara Pazova - Regionalni sajam privrede\nI ove godine 9. i 10. oktobra u okviru Kompleksa sportsko rekreativnih bazena u Novoj Pazovi tradicionalno se održava Regionalni sajam privrede, koji će okupiti oko 100 izlagača iz najrazličitijih privrednih oblasti. U okviru priprema i organizacije manifestacije danas je u Opštini Stara Pazova potpisan Sporazum o saradnji na zajedničkoj organizaciji Sajma. Dokument su potpisali predsednik Sremske privredne komore, Đorđe Božić i predsednik Opštine Stara Pazova, Đorđe Radinović koji je ovom prilikom istakao da sajam polako prerasta u međunarodni što je od velikog značaja za našu opštinu. Ove godine na sajmu privrede biće organizovana i edukativna predavanja koja se odnose na aktuelne teme i novine iz oblasti privrede izjavila je danas načelnica opštinskog Odeljenja za privredu Suzana Ilić. Sajmovi ovakve posećenosti prava su prilika za kontakte i razmenjivanje iskustava među učesnicima.


Srbin spremao teroristički napad na katoličku crkvu na Kosovu\nMinistar policije Kosova Skender Hiseni je izjavio da je Srbin uhapšen u Prištini sa 13 kilograma eksploziva imao “jasne namjere da izvrši teroristički napad”. Na vanrednoj konferenciji za medije Hiseni je rekao da je vozilom upravljao državljanin Srbije, rođen 1968. godine sa inicijalima S.G., kod koga je, u automobilu “Reno klio” beogradske registracije, pronađeno oko 13 kilograma materijala za izradu eksploziva.\n“Ne možemo da govorimo o detaljima istrage, ali će se njegova biografija do kraja otkriti. U našem je interesu da se ovaj slučaj ispita do kraja, uprkos složenosti”, rekao je ministar.\nAgencija Beta saznaje da se uhapšeni zove Slobodan Gavrić, da je iz Raške i da je veterinar po profesiji.\nUpitan da li se na rasvetljavanju slučaja sarađuje s nadležnima u Srbiji, Hiseni je rekao da čine takve napore.\n“Uprkos eventualnim smetnjama, mi činimo napore da sarađujemo u ovom slučaju i drugim slučajevima sa susjedima. Kriminal je internacionalni fenomen”, rekao je Hiseni.\nPolicijska saradnja institucija Kosova i Srbije se odvija preko Euleksa.\nEksploziv koji je pronađen u vozilu “reno kilo” beogradskih registarskih tablica trebalo je da bude iskorišten u terorističkom napadu na Katoličku katedralu u Prištini, javili su danas prištinski mediji.\nNapad je planiran za danas, na drugi dan proslave Božića po Gregorijanskom kalendaru, piše portal koha.net.\nPored eksploziva, u vozilu su pronađene i detaljne karte Prištine.\nPolicija Kosova sinoć je ispred američke ambasade u Prištini, u naselju Dragodan, zaustavila vozila s beogradskim registracijama zbog sumnje da u njemu ima eksploziva.\nTo naselje je sjedište najvećeg broja diplomatskih i konzularnih predstavništava na Kosovu.\nPortparol Policije Kosova Baki Keljani je danas rekao da je policija imala obavještajne podatke o vozilu u kom se nalazio eksploziv, da je pratila njegovo kretanje i uhapsila vozača.


OVO JE NOVI GLAVNI URBANISTA MARKO STOJČIĆ: Evo ko je on i kako želi da Beograd izgleda! - Beograd24\nAutor Redakcija Beograd24\t Postavljeno Mar 5, 2019\nBEOGRAD – Skupština grada Beograda imenovala je danas za novog glavnog urbanistu Beograda diplomiranog inženjera arhitekture Marka Stojčića.\nOn će tu dužnost obavljati naredne četiri godine. Pre Stojčića, glavni urbanista Beograda bio je Milutin Folić kome je četvorogodišnji mandat istekao 21. januara ove godine.\nZamenik gradonačelnika Beograda Goran Vesić je rekao da Stojčić ima dosta iskustva koje će, veruje Vesić, iskoristiti na novoj dužnosti. Vesić je zahvalio Foliću na predanom radu i dodao da je on uneo energiju u rad Gradske uprave. Stojčić je rođen 1975. godine, a diplomirao je na Arhitektonskom fakultetu Univerziteta u Beogradu. Između ostalog, član je Inženjerske komore Srbije, Saveza arhitekata Srbije i Društva arhitekata Beograda.\nU sazivu je Komisije za planove Skupštine grada Beograda od decembra 2013. godine, potpredsednik je Saveta za urbanizam Skupštine grada od maja 2014. godine, a u maju 2018. godine izabran je za zamenika predsednika Komisije za planove Skupštine grada Beograda.\nAutor je većeg broja objekata u Srbiji i inostranstvu, kao i većeg broja urbanističkih projekata. Među najznačajnijim su kompleks u Sportskom centru Košutnjak u okviru kog se realizuje i Nacionalni trening centar površine 39.000 kvadratnih metara, omladinski sportski kamp Karataš površine 16.000 kvadratnih metara, objekat novog naučnog centra Instituta za fiziku Srbije površine 7.000 kvadrata, stambeni objekti u zemlji i inostranstvu, projekti izgradnje oko 250 dečijih igrališta u Srbiji, Crnoj Gori i BiH.\nKljučni ciljevi metro, tri mosta…\nNovoizabrani glavni urbanista Beograda Marko Stojčić izjavio je danas da će mu na toj dužnosti prioritet biti sprovođenje ključnih kapitalnih gradskih projekata kao što su izgradnja metroa, tri nova mosta i rekonstrukcija aerodroma.


Great Wall će proizvoditi Mini modele - Auto Republika\nPočetna Vesti Great Wall će proizvoditi Mini modele\nBMW radi na ugovoru koji će marku Mini uvesti na kinesko tržište.\nBavarska kompanija pregovara u vezi sa „outsource“ proizvodnjom Minijevih modela, i to sa kineskim Great Wall Motorom, najvećim proizvođačem SUV vozila u toj zemlji. Moguć je i izvoz Mini automobila iz Kine, kažu neimenovani izvori.\nPortparol Great Walla je odbio da komentariše glasine, rekavši da će kompanija izdati zvanično saopštenje nešto kasnije. Predstavnici BMW Kine, takođe nisu dali komentar.\nGreat Wall, kojeg je osnovao milijarder i predsednik kompanije, Vej Đijanđun, postao je vodeći kineski proizvođač SUV vozila, prvenstveno iz razloga što je tržištu ponudio prostrane modele povišenog klirensa po nižim cenama u odnosu na konvencionalne automobile poput onih iz Volkswagena i GM-a.\nSpekulacije u vezi sa saradnjom sa BMW-om, učinile su da vrednost akcija kompanija poraste za 14 odsto. BMW je inače prodao više od 230.000 Mini automobila širom sveta u prvih osam meseci ove godine.\nDok BMW već proizvodi vozila na lokalnom planu u zajedničkim poduhvatima sa Brilliance China Automotive Holdings Ltd., Great Wall nema stranog partnera u Kini za sada, ali planira da startuje sa proizvodnjom u SAD.\ntagovi: bmw Great Wall izdvojeno MINI\nprethodno Pariz zabranjuje vozila s motorima s unutrašnjim sagorevanjem do 2030.\nsledeće Volkswagen ujedinjuje komponentaše u poseban entitet?


"Nasa Borba" - Drljevic: Na jesen treba ocekivati potres\nSLAVKO DRLJEVIC, POTPREDSEDNIK VLADE CRNE GORE\nNa jesen treba ocekivati potres\nAko ekonomske sankcije potraju imacemo zaista dva odvojena sistema u jugoslovenskoj federaciji, smatra Drljevic\nBeograd. - Crna Gora nema nikakve kontakte sa Saveznom vladom iako nam oni uredno salju materijale - izujavio je Slavko Drljevic, potpredsednik Vlade Crne Gore, i direktor Hipotekarne banke iz Podgorice, koji je juce bio gost Letnje ekonomske skole Grupe nezavisnih ekonomista G 17. On je rekao da je upoznat da je bilo kontakata izmedju Slobodana Milosevica i Mila Djukanovica, ali da nema inforamcija da je postignuta bilo kakva nagodba.\n- Svako ko misli da se sa Crnom Gorom moze razgovarati sa pozicije sile, grdno se prevario - rekao je Drljevic. Povodom upravo zavrsenog upada u platni sistem, koji se dogodio prosle nedelje, Drljevic je rekao da je NBJ i do sada, a i sada, galantno dozvoljava autonomne tokove novca kroz minusna stanja banaka i Postanske stedionice bez kazni za one koji su emitovali novac bez pokrica. On je takodje rekao da veruje da ce se takva politika upada u platni sistem nastaviti, jer penzionerima u Srbiji se duguju visemesecne prinadleznosti a i na ostalim sektorima je situacija na ivici pucanja.\n- Mozda cemo leto nekako i pregurati, ali s jeseni treba ocekivati potres - rekao je Drljevic. Na pitanje da li ce posle uvodjenja sankcija koje se odnose fakticki samo na Srbiju crnogorske banke raditi platni promet s inostranstvom i za srpske klijente, on je rekao da su diplomate ostavile na savesti Vlade CG kako ce se ponasati, ali da je zalog suvise velik da bi vlada proigrala poverenje sveta. On je potvrdio rekao da ce se Hipotekarna banka truditi da izadje u susret klijentima iz Srbije koji su istovremeno i akcionari Hipotekarne banke i kojih je oko 40 odsto. Drljevic j, medjutim, rekao da ce posle uvodjenja polovicnih sankcija, morati da se promeni odnos banaka Crne Gore prema NBJ, jer nije logicno da Narodna banka koja je pod sankcijama overava dokumentaciju crnogorskih banaka koje nisu pod sankcijama zaposlove s inostranstvom.\n- Nadam se da ce ove sankcije veoma kratko potrajati jer u suprotnom cemo imati zaista dva potpuno odvojena sistema u jednoj zemlji.


Predavanja – Vuk Mircetic\nEdukacijom sam počeo da se bavim davne 2007. godine, kada sam prošao JAZAS-ovu školu edukacije. U tom periodu sam shvatio da mi formalno znanje neće biti dovoljno ukoliko želim da napredujem, te sam počeo da ulažem u svoje dodatno obrazovanje. Neke od obrazovnih ustanova gde sam stekao svoje trenutno obrazovanje, pored Pravnog fakulteta Univerziteta u Beogradu, i Oksford Univerzitet, Ruska federalna agencija za poslove mladih u okviru Vlade Rusije, British Council, American Councils for international education, Balkan Security Network, pojedina domaća ministarstva, mnoge organizacije, kompanije i druge.\nUvideo sam povećanje potrebe društva za raznim vidovima dodatnog obrazovanja, ali i srazmerni rast dostupnih programa edukacije čiji kvalitet nije zadovoljavajući. Složiću se sa zapažanjem Noama Čomskog, kada je rekao da kvalitet obrazovanja treba da bude što više osiromašen i osrednji, kako bi se napravila što veća razlika između viših i nižih društvenih slojeva, a u cilju da niži slojevi ne mogu da premoste tu razliku. Upravo zbog toga, rešio sam da od svoje prve edukatorske licence iz 2007. godine ulažem u sebe kao predavača, i odlučno svoja predavanja, treninge i obuke koncipiram tako da se razlikuju od većine, dopunjavaju dostupno obrazovanje, te nude praktična znanja učenicima, koja se mogu iskoristiti.\nDanas, radim kao predavač i konsultant Instituta za pravo i finansije i kao predavač na jednom privatnom fakultetu u Beogradu, učestalo gostujem na seminarima, obukama, treninzima i treninzima za trenere kao predavač ili trener, te obukama kompanija, organizacija, državnih institucija i drugih.\nDomeni obuka i treninga koje držim su raznovrsni, od soft skills treninga, liderstva, timskog rada, prezentacionih i komunikacionih veština, preko poznavanja pravnih propisa, pa do implementacije i razvoja e-poslovanja, biznis obuka itd.


MILIVOJ BEŠLIN: Kraj zločinačkog režima i propuštene prilike | Autonomija\nMILIVOJ BEŠLIN: Kraj zločinačkog režima i propuštene prilike\n5. oktobar – 16 godina posle\nProšlo je 16 godina od demokratskih promena 5. oktobra, kada je suvereni narod na ulici oborio autokratski i u zločine ogrezli režim Slobodana Miloševića, čime je naše društvo otvoreno prema Evropi i svetu.\nRežim koji je srušen 5. oktobra, kada su građani branili svoju preinačenu volju iskazanu na izborima, valja se podsetiti, odgovoran je za ratove u kojima je ubijeno preko 130.000 ljudi, desetine hiljada osakaćeno, milioni su ostali bez svojih domova. Taj režim je odgovoran za nezabeleženu pljačku naroda kroz hiperinflaciju kakvoj se teško može naći pandan u svetskoj istoriji. Izolovana i u svetu prokažena Srbija pod Miloševićem je bila raj za ubice i kriminalce. Režim oboren na današnji dan pre 16 godina, u sred dana na ulici streljao je vodećeg nezavisnog novinara (Slavka Ćuruviju), po nalogu tog režima ubijen je i bačen u krečnu jamu bivši predsednik Srbije (Ivan Stambolić), a više puta pokušano je i ubistvo jednog od najuticajnijih opozicionih političara (Vuka Draškovića). U tragični bilans režima koji su građani oborili 5. oktobra 2000. spada i nasilno ukidanje autonomije Vojvodine (1988/89) kojim je Slobodan Milošević srušio ustavni poredak Jugoslavije i krenuo u svoj rušilački pohod na Jugoslaviju. Nakon faktičkog ukidanja pokrajinskih autonomija, od kojih je vojvođanska stečena u antifašističkoj borbi, počela je decenijska pljačka Vojvodine koja je kao zajednica (ali i pojedinci u njoj) teško osiromašena. Između ostalog, opljačkan je vojvođanski penzioni fond koji je bio među najbolje stojećim u Jugoslaviji, a otetim novcem Milošević je finanasirao svoje agresivne ratove. Ostala je Vojvodina i bez svog Naftagasa koji je posle oduzimanja preimenovan u Naftnu industriju Srbije, iako je istoriografski potvrđeno da Republika nije uložila ni dinar u njegovu izgradnju.\nIako peti oktobar u značajnoj meri nije ispunio očekivanja zbog kojih su se građani borili i izlazili na ulice, trebalo bi se s pijetetom sećati tog istorijskog datuma, jer je on otvorio put u demokratizaciju našeg društva i hapšenje i procesuiranje Slobodana Miloševića i nekih od njegovih ubica. Zbog toga se ne sme dozvoliti saučesnicima i poslušnicima zločinačkog režima da izvrću istoriju i predstavljaju petooktobarske promene kao negativan istorijski događaj. Danas nikome ne pada na pamet, uprkos ostrašćenoj retorici, da pokrene agresivne ratove, da nelegalnim štampanjem novca otvori inflatornu spiralu, da ubija i masakrira svoje političke protivnike i neposlušne novinare, da brutalno prekraja izbornu volju građana, prebija studente u fakultetskim zdanjima, iseljava građane Srbije druge nacije, izvodi tenkove na ulicu, premlaćuje opozicione poslanike u zgradi parlamenta itd. Ako neko misli da su to mala dostignuća, neka se seti užasa devedesetih godina prošlog vreka.\nDa su neposredno posle 5. oktobra 2000. bile dominantnije “nelegalističke” snage, tj. zagovornici čvrstog diskontinuiteta, da je izvedena lustracija, da su zabranjene političke partije koje su bile stubovi zločinačkog režima, da je vraćen makar deo opljačkane imovine, a pre svega oteta vojvođanska dobra i njena stečena autonomija, bilans petog oktobra i dostignuća našeg društva bi bili verovatno uspešniji. Upravo zbog tih nedovršenih poslova ne sme se odustati od borbe za bolje i humanije društvo u kome će Vojvodina povratiti autonomna prava koja joj je Milošević oduzeo, a njegovi naslednici nisu vratili. Ideološke vrednosti režima oborenog 5. oktobra 2000. koje su naše društvo izolovale i prikovale na stub srama ne bi smele ni u kom obliku da budu revitalizovane. Zbog toga je svaka vrsta političke rehabilitacije 90-ih godina prošlog veka bespuće iz koga se ne može izaći bez teških posledica po svakoga od nas. Istorijski izbori uvek imaju svoju cenu. Naše društvo nema potencijala da plati, još jednom, cenu avanturizma vlastitih nedgovornih intelektualnih i političkih elita. Pokušaj revanša za poraz u ratovima 90-ih otvara mogućnost novih poraza ali ovoga puta bez potencijala sa kojima je Srbija ušla u epohu prethodnih ratova. Demografski jedno od tri najstarija društva u Evropi, izgubivši najdinamičniji i najobrazovaniji sloj stanovništva, moralo bi da ima sasvim drugačije prioritete. U uzrocima poraza i rasapa ne može se tražiti lek za oporavak. Društvo koje izgubi sposobnost komunikacije sa savremenim svetom i političke strukture koje ne razumeju vreme pouzdan su put u beznađe. U tom kontekstu, peti oktobar je danas samo istorija, za neke od učesnika već istorija, a za čitavo društvo morao bi biti putokaz o smeru u kome se mora kretati, ako se želi opstanak. A ni on nije osiguran. Mnogi su narodi propali ne shvativši nikada uzroke vlastite propasti, uči nas istorija…\nAutonomija, Izdvajamo, Autori, Milivoj Bešlin, Utočište: Nacionalizam


Egipat nudi pogodnosti srpskim turistima oko viza,testiranja\nTanjug 8. decembra 2020. 15:48\nBEOGRAD – Egipat je ukinuo naknade za odobravanje turističkih viza, turisti na kovid-19 mogu da se testiraju prilikom dolaska na aerodrome u turističkim gradovima, a avio kompanije su oslobođene plaćanja naknada za sletanje, izjavila je zamenica ministra turizma i starina Egipta Gada Šalabi na sastanku sa srpskim turističkim agencijama.\nOna je na sastanku koji je organizovala Ambasada Egipta u Beogradu, pozvala srpske kompanije da promovišu destinacije kulturnog kao i plažnog turizma, posebno jednodnevne izlete od Hurgade do Luksora, krstarenja Nilom i mnoge druge pogodnosti.\nAmbasador Egipta u Beogradu, Amr Alguvejli, istakao je trenutne aktivnosti kojima se promovišu egipatske turističke destinacije, a jedna od njih je bila i poseta predstavnika medija iz Srbije, u koordinaciji sa ambasadom, od 28. novembra do 5. decembra.\nPoseta je, prema njegovim rečima, rezultirala pohvalama merama predostrožnosti koje Egipat primenjuje u borbi protiv korona virusa i velikom broju raznih aktivnosti na otvorenom.\nIstakao je da je sada glavni cilj unapređenje zimskog turizma tokom novogodišnjih praznika, koji može privući turiste iz Srbije.\nPredstavnici turističkih agencija su naveli porast potražnje aranžmana za Egipat koji je jedna od glavnih turističkih destinacija za turiste iz Srbije.\nOni su i ove godine putovali u Egipat, što pokazuje poverenje u mere koje su u Egiptu primenjene radi suzbijanja virusa.


Otkazan poziv Tačiju u Beograd | Herceg Televizija Trebinje\nOtkazan poziv Tačiju u Beograd\nPoziv Hašimu Tačiju za učešće na konferenciji 24. aprila u Beogradu je otkazan.\nTači je bio pozvan na skup „EU integracija Zapadnog Balkana: možemo bolje zajedno“ koju 24. aprila organizuje nevladina organizacija Omladinski odbor za obrazovanje.\nVlasti Srbije odgovorile su danas i zvanično kosovskim organima da Hašim Tači biti uhapšen ukoliko 24. aprila dođe u Beograd, jer protiv njega postoji pravosnažna presuda, a na osnovu nje i poternica, saznaje agencija Beta.\nIsti izvor je za agenciju Beta kazao da je juče oficiru za vezu Beograda sa Prištinom stigao zvaničan zahtev iz Prištine da se Tačiju odobri dolazak na skup jedne nevladine organizacije u Beogradu.\nU skladu sa dogovorenim sporazumom o posetama zvaničnika, Prištini je danas i zvanično odgovoreno da će Tači biti uhapšen ukoliko dođe u Beograd.\nPetrit Seljimi je ranije danas prokomentarisao da Tačiju još nije odgovoreno da li može da dođe u Beograd.\nSrpski zvaničnici proteklih dana su upozoravali da Tačijeva eventualna poseta nije usaglašena sa institucijama Srbije, da je nepotrebna i da će biti uhapšen ako dođe jer ga je sud 1997. godine osudio na 10 godina zatvora zbog terorizma.\nIzvor: Beta/ IN4S Portal\nBileća: Devet političkih stranaka podržalo kandidaturu Nenada Vukoja (VIDEO)\nU Bileći je danas potpisan koalicioni sporazum stranaka koje su podržale kandidaturu SNSD-ovog Nenada Vukoja za načelnika opštine na predstojećim izborima. Vukoje trenutno ima podršku devet političkih stranaka.


Notorious: AMD se podelio na dve kompanije\nAMD i Advanced Technology Investment Company (ATIC) iz Ujedinjenih Arapskih Emirata sa sedištem u prestonici Abu Dabiju, su najavili kreiranje nove kompanije, koja će nastati nakon implementacije Asset Smart planova o kojima se dugo pričalo. To u konkretnom slučaju znači da će se AMD pocepati na dve kompanije, gde će se razdvojiti delovi koji se bave proizvodnjom (i u čijim će rukama ostati fabrike) i inženjeringom i dizajnom mikročipova. Nova kompanija će za sada nositi oznaku The Foundry Company, i baviće se tehnologijom proizvodnje. Iz kompanija najavljuju da se spremaju agresivni planovi u vezi sa širenjem uloge ove firme na tržištu, od koje se očekuje da bude veoma bitan igrač na globalnom nivou.\nMubadala Development Company će uvećati investicije u sam AMD, a AMD će novoj kompaniji prepustiti dve fabrike u Drezdenu u Nemačkoj, kao i svo intelektualno vlasništvo iz domena kojima će se baviti The Foundry Company. ATIC će investirati 2.1 milijardu dolara da kupi svoj udeo u ovoj firmi, od čega će direktne investicije iznositi 1.4 milijarde dolara, dok će ostatak biti isplaćen u deonicama. Trebalo bi da The Foundry Company preuzme i oko 1.2 milijade duga AMD-a, a u narednih pet godina bi u tu firmu trebalo biti uloženo do 6 milijardi dolara radi proširenja kapaciteta i povećanja uloge na globalnom tržištu mikročipova. Ta sredstva će biti iskorišćena za povećanje postojećih kapaciteta, unapređenje proizvodnih tehnika, ali i građenje fabruke u državi Njujork u SAD-u, od koje se očekuje da stvori novih 1400 radnih mesta.\nZanimljivo je da će The Foundry Company nastaviti sa učešćem u brojnim zajedničkim poduhvatima u kojima je učestvovao AMD, uključujući i tehnološki savez okupljen oko IBM-a. AMD će imati 44.4% vlasništva u ovoj firmi, dok će ATIC posedovati 55.6%. Na čelu firme će biti Hektor Ruiz, donedavni šef AMD-a. Doug Grose će napustiti poziciju starijeg potpredsednika u AMD-u zaduženog za proizvodnju, te postati CEO nove kompanije. ATIC će isplatiti AMD-u oko 700 miliona dolara za vlasništvo nad TFC-om, dok će Mubadala platiti 314 miliona dolara za dolazak u posed novih 58 miliona deonica i garanciju o davanju još 30 miliona deonica u narednom periodu. Nakon kompletiranja celog procesa, The Foundry Company će imati oko 3000 radnika, a sedište će biti u Silicijumskoj Dolini, dok će se razvoj vršiti u Njujorku, Ostinu i Drezdenu. Očekuje se da će ceo proces biti kompletiran početkom 2009. godine, nakon izdavanja neophodnih dozvola. U AMD-u očekuju da će ovakva preorijentacija omogućiti prebacivanje fokusa na dizajniranje novih čipova, te da će finansijske injekcije pomoći da se prebrode aktuelni izazovi.


Bek: Štrajk policije smišljen | Autonomija\nBek: Štrajk policije smišljen\nPoslanik u nemačkom parlamentu upozorio da homoseksualci u Srbiji žive u stalnom strahu\nPoslanik nemačkih Zelenih u nemačkom parlamentu Folker Bek izjavio je danas da su sindikati policije štrajk smišljeno najavili za nedelju, kako Parada ponosa ne bi mogla da se održi.\nBek je u intervjuu za Dojče vele (Deutsche welle) ocenio da to deluje kao „dogovorena igra“ između predstavnika vlasti i policijskih sindikata.\n„Od nemačke vlade očekujem da sprskoj vladi jasno skrene pažnju da takve igre nisu prihvatljive i da će to imati posledice po pregovore o pristupanju Evropskoj uniji“, rekao je Bek, koji je najavio svoje prisustvo najavljenoj Paradi ponosa.\nPoslanik Zelenih u nemačkom parlamentu upozorio je da homoseksualci u Srbiji žive u stalnom strahu, da se suočavaju sa diskriminacijom, isključivanjem iz društva, fizičkim i psihičkim napadima.\n„Homofobiji se suprotstavlja samo ako LGBT osobe pokažu svoje lice. To je jedini put ka istinskom sazrevanju društva“, poručio je Bek.\nOn je napomenuo da situaciju u Srbiji čini specifičnom to što agresivno homofobno raspoloženje šire i neki političari, kao i predstavnici Srpske pravoslavne crkve (SPC).\n„Takve zapaljive izjave političara i predstavnika crkve daje legitimitet nasilju huligana. Poslednje tri godine Parada je zbog pretnji nacionalista i klerikalnih krugova bila zabranjena“, izjavio je Bek.\nBek je istakao da vlada i policija time izbegavaju da preuzmu odgovornost.\n„Izbegavaju da štite građane u ostvarivanju osnovnih demokratskih prava i time onima koji su spremni na nasilje dozvoljavaju da diktiraju to ko sme na ulici da demonstrira“, zaključio je poslanik nemačkih Zelenih.\nHomofobija se, dodao je, može prevazići jedino ako homoseksualci i lezbejke pokažu svoje lice.\n„Jedino tako predrasude mogu nestati. To jedini put ka istinskom sazrevanju demokratskog društva“, rekao je Bek.\nOn je sprskoj vladi poručio da mora da promeni homofobnu klimu koja je prilično prisutna u politici i medijima.


Zavod za zaštitu spomenika zabranio radove na Arap džamiji – Radio Televizija Novi Pazar\nZavod za zaštitu spomenika zabranio radove na Arap džamiji\nSeptember 20, 2018 September 20, 2018 Armin Saljic 382 Views\nS obzirom da se izvode bez utvrđenih uslova za preduzimanje mjera tehničke zaštite Republički zavod za zaštitu spomenika kulture zabranio je Islamskoj zajednici u Srbiji izvođenje radova na rušenju ostataka zidova i minareta Arap džamije.\nRješenjem Zavoda Islamska zajednica se obavezuje da pokrene postupak objedinjene procedure kod nadležnog organa za izdavanje akta kojim se dobija dozvola za izvođenje radova, uz utvrđivanje mjera tehničke zaštite. Uvidom u službenu evidenciju Zavod je utvrdio da je u maju ove godine zabranjeno IZ u Srbiji izvođenje radova na krovnoj konstrukciji jer su rađeni bez utvrđenih uslova i mjera tehničke zaštite.\nKomisija za kulturno-historijske spomenike Novog Pazara kaže da je IZ u Srbiji rušenjem Hasan Čelebijine džamije “uništila autentični objekat od neprocenjive vrijednosti i simbol identiteta njegovih građana”. Arap džamija je dio kulturno-historijske cjeline “Novopazarska tvrđava sa starom čaršijom” koja je proglašena kulturnim dobrom od izuzetnog značaja.\n← Ugljanin: Imamo pravo da sami odredimo svoj politicki položaj\nTežak udes u Bijelom Polju →


Opremanje policije oružjem iz domaćih fabrika | NSU\nNaslovna Srbija Opremanje policije oružjem iz domaćih fabrika\nOpremanje policije oružjem iz domaćih fabrika\nPredstavljene su usavršene i modifikovane puške i pištolji iz proizvodnog programa preduzeća namenske industrije Srbije –”Zastava oružje” iz Kragujevca.\nPripadnici SAJ-a, beogradskog odreda Žandarmerije, Policijske brigade i interventnih jedinica policije danas su vršili gađanje iz pištolja EZ 9 i EZ 9 kompakt, kalibra 9 milimetara, automatskih pušaka M05 E1 i M05 E3, kalibra 7,62 milimetara, opremljenih mehaničkim i optičkim nišanima i podesivim kundakom, i automata M05 C1, kalibra 7,62 milimetara, sa preklopnim kundakom i refleksnim nišanom.\nReč je o usavršenim modelima streljačkog naoružanja u čijoj su izradi učestvovali domaći proizvođači namenske industrije – “Zastava oružje” iz Kragujevca, “Teleoptik” iz Zemuna i “Prva petoletka” iz Trstenika, navodi se u saopštenju Ministarstva unutrašnjih poslova.\nPotpredsednik Vlade Republike Srbije i ministar unutrašnjih poslova Nebojša Stefanović i ministar odbrane Aleksandar Vulin prisustvovali su predstavljanju.\nStefanović je istakao da je ova prezentacija, koja je održana u bazi Specijalne antiterorističke jedinice (SAJ), bila prilika da se vidi šta domaća vojna namenska industrija može da ponudi policiji.\nPripadnici policije će u narednim danima testirati novo naoružanje, objasnio je on, i dodao da je cilj da se jedan deo starog naoružanja zameni i na taj način doprinese tome da policajci budu bolje zaštićeni i efikasniji u izvršavanju redovnih zadataka.\nPotpredsednik Vlade je ujedno izrazio zahvalnost ministru odbrane i ljudima iz vojne industrije na njihovoj spremnosti da uvek izađu u susret policiji kako bi se ona naoružala jednako dobro kao i Vojska Srbije.\nOn je dodao da je cilj da policija koristi sve što može od domaćih proizvoda, kao što već koristi oklopna vozila “lazar” i “miloš”, ali i modernizovani “BOV”, koji se radi u saradnji sa SDPR-om, kako bi se i na taj način uštedelo.\nVulin je istakao da se bezbednosne strukture u ovoj zemlji ne dele na vojsku i policiju, jer svi rade potpuno isti posao, zbog čega moraju biti opremljeni na istovetan način i u skladu sa potrebama njihovog konkretnog posla.\nVulin je takođe izrazio uverenje da su proizvodi odbrambene industrije Srbije dovoljno dobri i za srpsku vojsku i za policiju, i da će se i na taj način poboljšati svakodnevni život svakog vojnika i policajca.\nNa prodaju vozila uklonjena sa novosadskih parkinga, 184.000 dinara za 14...


BBEE Poslovni forum 2017: Da li se lider rađa ili stvara? | Adria Daily\nBBEE Poslovni forum 2017: Da li se lider rađa ili stvara?\nJedinstven poslovni događaj u region – Brian Tracy i dr Marshall Goldsmith, svetski stručnjaci za razvoj lidera u Beogradu – BBEE Poslovni Forum 2017, 29. i 30. maja sa temom inspiracija, transformacija, akcija.\nSvetski broj 1 poslovni um, i svetski broj 1 izvršni trener za srednji i top menadžment, dr Marshalla Goldsmitha predstaviće svim prisutnim učesnicima BEEE (Balkan Business Executive Education) – Poslovnog foruma, 29. i 30. maja 2017. u hotelu Crowne Plaza u Beogradu, jedinstvenu kočing metodologiju, namenjenu CEO, generalnim direktorima, top menadžmentu kompanija.\nMetodologija MGSCC, dr Marshalla, sastoji se od sedam ključnih koraka, koji se odvijaju u ‘tesnoj saradnji’ tri zainteresovane strane – lidera, kouča i poslovnih saradnika. To su: Pitaj – saslušaj – zahvali se – razmisli i odaberi – odgovori-primeni i promeni – isprati efekte. Cilj ove metodologije je da podrži i dodatno razvija konstruktivna i korisna ponašanja (zahvaljujući kojima je lider uspešan), ali i da unapredi ili otkloni ponašanja koja smetaju i ograničavaju, a uprkos kojima je lider uspešan.\nDa u svetu postoje drugačiji modeli restruktuiranja firmi, koje gube svoju poziciju na tržištu, i to bez velikih investicija, pokazaće dr Gennady Polonski, ekonomista i profesor na Brunel University UK, autor zapažene knjige “Menadžment u ekonomijama u tranziciji – od Berlinskog do Kineskog zida“. Ujedno će se pozabaviti i problematikom kako zadržati partnere i zaposlene tokom ovog teškog perioda.\nLideri su već ocenili da će BBEE – Poslovni Forum, 29. i 30. maja 2017. u hotelu Crowne Plaza u Beogradu biti dva najbolja poslovna dana u 2017. godini.


Izložba fotografija "Nove slike Beograda"\nNaslovna » Izlasci » Izložbe » Izložba fotografija „Nove slike Beograda“\nNeko drugi 2. juli 2015. Izložbe Postavite komentar\nCilj ove izložbe je da se duh Beograda prikaže na jedinstven i kreativan način, beleženjem sitnih trenutaka građana u svakodnevnom životu. Budući da je bila velika posećenost prve grupne izložbe koja se održavala na Kalemegdanu, ovakve postavke mogu da doprinesu atraktivnosti Beograda kao turističke destinacije na potpuno drugačiji način, ali i da obogate turističke sadržaje naše prestonice – rekla je na otvaranju Tijana Maljković, sekretarka za privredu Grada Beograda.\nFotografije su inspirisane Beogradom, a rađene su kroz vizuru mladih umetnika u periodu jesen–zima 2014/15. godine, koji na specifičan način vide i osećaju naš glavni grad, i koji umesto dokumentovanja turističkih atrakcija, duh prestonice prikazuju na jedinstven i kreativan umetnički način.\nAutori izložbe su Tamara Antonović, Marko Živković, Miloš Stanojević, Nemanja Krstić i Vladimir Arsenijević, studenti prve, druge, treće i četvrte godine fotografije na Akademiji umetnosti u Beogradu.\nPostavka „Nove slike Beograda“ biće otvorena do 31. jula. (Beoinfo)\nTagoviakademija umetnosti fotografije fotografije beograda studenti uk vuk karadžić\nPrethodni Prvi put – Tesla dani širom Srbije!\nSledeći Inovativna tehnologija 4D mapiranja na fasadi Starog dvora


Pristupanje Evropskoj uniji je strateški vanjsko-politički cilj Crne Gore. U Ministarstvu vanjskih poslova djeluje Generalni direktorat za Evropsku uniju koji, u bliskoj saradnji sa Kancelarijom za evropske integracije i drugim organima i međunarodnim akterima učestvuje u aktivnostima usmjerenim na praćenje politika EU i integracije naše države u Uniju.\nU fokusu aktivnosti su analiza, praćenje i aktivno učestvovanje u razvoju i sprovođenju politika EU, u okviru statusa Crne Gore kao države kandidata za članstvo u EU; priprema zvaničnih stavova na osnovu kojih se Crna Gora predstavlja i učestvuje u zajedničkim aktivnostima s EU u okviru Evropske vanjske i bezbjednosne politike (CFSP); učešće u radnoj grupi za pregovaračko poglavlje 31, praćenje političke dimenzije regionalne saradnje u okviru Politike proširenja i priprema sastanaka na kojima je Crna Gora pozvana kao partnerska zemlja.\nU domenu rada je i saradnja Crne Gore sa regionalnim inicijativama, procesima i mehanizmima koje doprinose procesu evropske integracije, a u kojima je naša država članica - Zapadnobalkanska šestorka/Berlinski proces (WB6), Organizacija za crnomorsku ekonomsku saradnju (BSEC), Brdo proces, Unija za mediteran, Ana Lindt Fondacija, Centralnoevropski ugovor o slobodnoj trgovini (CEFTA), Inicijativa za spremnost i prevenciju katastrofa u Jugoistočnoj Evropi (DPPI) i druge; zatim sprovođenje strategija o makroevropskim regionima (Strategija EU za jadransko-jonski region, Strategija EU za podunavski region); koordiniranje projekata i programa saradnje sa regionalnim inicijativama, procesima i mehanizmima, kao i rada ostalih resornih ministarstava.\nEvropska komisija i Austrija obezbijedile vakcine BioNTech/Pfizer za ZB 20.04.2021.


Đukanović u društvu entuzijastičnih pristalica poručio: Mi smo nepobjediva koalicija - Klix.ba\n15.4.2018. u 23:01\nUvjerljivi pobjednik današnjih predsjedničkih izbora u Crnoj Gori Milo Đukanović uz tradicionalnu crnogorsku muziku dočekan je u sjedištu svog izbornog štaba.\nU prvom obraćanju pristalicama, simpatizerima i građanima Crne Gore, uz glasno skandiranje njegovog imena, kandidat DPS-a je kazao da su ispunili obećanje i ostvarili izbornu pobjedu u prvom krugu, kako su i najavili u toku kampanje.\nZahvalio se koalicionim partnerima koji su, kako kaže, pokazali pravo partnerstvo i poslali poruku svima da su nepobjediva koalicija.\nU pobjedničkom govoru poručio je da će Crna Gora nastaviti evropskim putem, putem ka EU i poboljšanju života njenih građana.\nUmjesto poruke protukandidatima Đukanović se obratio opozicionim liderima.\n"Ovaj rezultat je toliko uvjerljiv i nadmoćan da je ovo prilika da preispitate ono što su vaša istrajna politička stanovišta, da se ne može ništa dobro napraviti negiranjem ostvarenja do kojih je Crna Gora došla", rekao je prekidan skandiranjem entuzijastičnih fanova. Opoziciji je poručio i da im pruža ruku kako bi objedinili potencijale i zajedno radili na rješavanju svih izazova u budućem razvoju zemlje.\nOsvrnuo se na teške životne probleme brojnih građana uz poruku da je njegov izbor put ka boljem životnom standardu.\n"Crna Gora je zemlja rastuće demokratske kulture, a vjerujem da imamo odličan zalet i da ćemo odgovornim radom u sljedećih mjesec dana stvoriti uslove da još jednom slavimo i 20. maja i 27. maja", rekao je Đukanović aludirajući na predstojeće lokalne izbore.\nHedvig Morvai: Svoj rad ćemo usmjeriti na podršku i jačanje potencijala ljudi na Balkanu


HomeKulturaKONFERENCIJA O REGIONALNOJ STABILNOSTI ODRŽANA U NOVOM SADU\n30/09/2019 Redakcija BALKAN TV Kultura, Vesti, za slajder 0\nČlan Gradskog veća za kulturu Dalibor Rožić prisustvovao je Konferenciji o regionalnoj stabilnosti koja je počela u Kulturnom centru Novog Sada. Cilj tradicionalnog skupa mnogobrojnih intelektualaca iz regiona, je da se doprinese stabilnosti, kulturnoj i ekonomskoj saradnji u regionu. Ove godine, učesnici konferencije su novinar „Indeksa“ Gordan Duhaček, istoričar iz Splita dr Dragan Markovina, profesorka i umetnica iz Ljubljane dr Sara Špelec, diplomata iz Beograda dr Zoran Milivojević i direktor Humanitarnog centra za integraciju i toleranciju Ratko Bubalo.\n-Novi Sad je treći put za redom domaćin ove konferencije, i to kao grad koji je poznat po multikulturalnosti, multijezičnosti i harmoničon suživotu različitih nacija. Ponosni smo na naše bogatstvo različitosti, a regionalna stabilnost predstavlja osnov i preduslov za politički, ekonomski i svaki drugu prosperitet. Zajedništvo i tolerancija su vrednossti za koje se zalaže svako humanističko društvo. Da bismo živeli te vrednosti bitno je da se međusobno poznajemo i da negujemo kulturu dijaloga kroz koji možemo doći do kvalitetnih rešenja. Značajno je istaći da se ova konferencija održava Evropskoj prestonici kulture za 2021. godinu i upravo saradnja u toj oblasti može poslužiti kao primer dobre prakse- rekao je Dalibor Rožić.\nDirektor Kulturnog centra Novog Sada Bojan Panaotović je naglasio da je cilj konferencije jeste saradnja i kulturno prožimanje koji vode ka boljitku za svakog građanina.\nPrema mišljenju novinara „Indeksa“ Gordana Duhačeka je rekao da je situacija u regionu nestabilnija nego što je bila pre nekoliko godina.\n-Postoji sve više sukoba koji su većinom rezulat unutrašnjepolitičkih odnosa a koji se prenose na spoljašnje političke odnose, a za početak to bi trebalo promeniti, da predizborne kampanje ne utiču toliko na odnose među državama u regiji. Pomaže to što se možemo naći i razgovarati, pa da na neki način vršimo javni pritisak na političke elite koje donose odluke- zaključio je Gordan Duhaček.\nKonferencija o regionalnoj stabilnosti deo je platforme “Tvrđava mira“ koja se realizuje u okviru projekta “Novi Sad 2021 – Evropska prestonica kulture“.\nTotal Hits : 4528595


"Mapiranje": Istorijski otpad širom Srbije, utiče na Savu\nOrganski rastvarači, među kojima benzen, toluen i ksilen, pronađeni su u 20 tona opasnog otpada, tajno zakopanog na privatnoj parceli u blizini Obrenovca. Hemijske materije opasne po zdravlje i okolinu nisu samo skrivene, opasan otpad zaostao iz prethodnih decenija nalazi se na bar 70 lokacija u Srbiji.\nProizvedeno davno, a opasno i danas. U starim proizvodnim pogonima nekadašnjeg giganta hemijske industrije problem se taloži i na otvorenom. Šabački Eliksir radi na uklanjanju istorijskog otpada.\nIstraživači su završili prvu studiju o dragocenom materijalu koji leži na ogromnim deponijama smeća i na otpadima u Evropi. Grupa od 17 organizacija je otvorila onlajn bazu podataka za "gradsko rudarenje", u kojoj su detaljno prikazane dragocene sirovine koje "dremaju" u bačenim baterijama i akumulatorima, elektronskim uređajima i na auto-otpadima širom Evrope.\nInkluzija Roma - dvadeset radnih mesta na selekciji otpada u Bečeju\nGIZ je za realizaciju obezbedio 200.000 evra, projekat traje do kraja godine, a planirano je da se u međuvremenu nađe model za nastavak angažovanja na poslovima predviđenim aktuelnim projektom.\nPo projektu „Inicijativa za inkluziju“, koji realizuje Stalna konferencija gradova i opština u saradnji sa Nemačkom organizacijom za tehničku saradnju (GIZ), u bečejskoj opštini će ovih dana biti zaposleno 20 lica romske nacionalnosti sa evidencije Nacionalne službe zapošljavanja, na poslovima primarne i sekundarne selekcije komunalnog otpada.\n"Partneri u projektu su lokalna samouprava, preduzeće za odnošenje komunalnog otpada „Potisje-Bečej“, NVO „Đina“, Centar za socijalni rad i Nacionalna služba za zapošljavanje – navodi u ime lokalne samouprave Danijela Doroslovački.


KENDO Juniorima Srbije evropsko zlato u Beogradu - MaxBet Sport\nKENDO Juniorima Srbije evropsko zlato u Beogradu\n24.05.2019. Ažurirana vest: 24.05.2019. u 14:17\nKendo/Ilustracija (Foto: Print screen/Youtube)\nJuniorska kendo reprezentacija osvojila je zlatnu medalju na Evropskom prvenstvu u Beogradu u ekipnoj konkurenciji. Evropsko kendo prvenstvo otvoreno je u petak u Beogradskoj areni, uz zvuke japanskih melodija i srpskog folklora.\nPoslednje kolo u Ligi 1 na porgramu je u petak od 21:05. Kvota u MaxBetu na trijumf Dižona protiv Tuluza je 1.55.\nJuniorski tim u sastavu Miloš Borota, Andrej Drmanović, Stevan Pekeč, Veljko Karić i kapiten Nemanja Sibinović, pod vođstvom selektora Branka Borote, osvojio je prvi put u istoriji srpskog kenda zlatnu medalju.\n– Dve godine smo se spremali, znali smo da moramo da damo sve protv favorita kakvi su Rusi i Francuzi, koje smo timskim radom i taktikom u polufinalu i finalu uspešno savladali – rekao je kapiten Sibinović.\nSelektor Branko Borota presrećan je zbog velikog uspeha.\n– Neopisiv osećaj, prvo evropsko zlato u juniorskoj reprezentaciji, budućnost srpskog kenda je u ovim sjajnim dečacima – rekao je on.\nPredsednik Kendo saveza Srbije Dušan Nikolić čestitao je juniorskoj reprezentaciji zlato i rekao da je početak takmičenja sjajan i da je atmosfera odlična, uz više od 1.000 učesnika iz 45 zemalja.\nAuto-trka zatvara Most slobode u Novom Sadu\nSLAVULJICA OPTIMISTA Možemo da pomrsimo račune Dinamu\n25.05.2019. at 14:13\nPOVREDA JE PROŠLOST Bogdan Bogdanović počeo da trenira\nPaunović prekinuo seriju poraza\nNJUKASLU SVE TEŽE “Svrake” pred ambisom\nSRBI MENJAJU VLADARA ITALIJE Majstorska asistencija Lazovića ukočila Juventus (VIDEO)\nNavijači Zadra bakljadom proslavili pobedu nad Partizanom (VIDEO)\nDOK STANKOVIĆA SLAVE… Milojević doživeo novi poraz u Saudijskoj Arabiji\nFudbalpre 17 sati 10


UNIQA za mlade Srbije - UNIQA osiguranje\nKažu da nada za bolje sutra leži u mladosti. Upravo zbog toga, naša kompanija aktivno učestvuje u projektima koji osnažuju mlade u Srbiji da izgrade sigurnu budućnost za sebe, ali i svakoga od nas.\nUNIQA je partner programa Putujmo u Evropu koji pomaže da 50 naših najuspešnijih studenata svake godine upozna najbolje od Starog kontinenta. Kroz ovaj projekat do sada je prošlo više od 500 mladih iz Srbije.\nUz našu podršku, pobednici konkursa austrijskog Evropskog foruma Alpbah iz Srbije, posetili su ovu prestižnu manifestaciju, popularno nazvanu i Davos za mlade intelektualce. Forum je jedna od najuglednijih evropskih interdisciplinarnih konferencija. Svake godine okupi oko četiri hiljade učesnika iz više od 70 zemalja - Nobelovaca, uvaženih profesora, eksperata, istaknutih političara i najperspektivnijih mladih ljudi...\nU želji da ohrabri i osnovne škole da krenu u korak sa najnovijim trendovima u obrazovanju, UNIQA je u saradnji sa Fondom B92 učestvovala u akciji KODigranje. Kupovinom mBOT robota, naša kompanija je učenicima obezbedila pomoć pri savladavanju programiranja, robotike i informatike.


Kao organizaciji koja okuplja ljude širom sveta, bez razvijene infrastrukture u Srbiji, čini nam se odgovornim i efikasnim sarađivati sa lokalnim partnerskim organizacijama u koje imamo poverenja. Partnerske organizacije nadgledaju i daju svaki vid podrške kako bi se naši projekti što efikasnije realizovali na terenu.\nKao partnere biramo pouzdane i profesionalne organizacije u Srbiji koje su spremne da rade u skladu sa našim principima delovanja, standardima transparentnosti i dobre prakse. Zajedno sa njima gradimo most od naših donatora do krajnjih korisnika.\nNaši partneri nam nude svoje poznavanje lokalnog konteksta i pravnog okvira dobrotvornog delovanja u Srbiji, mrežu lokalnih korisnika, prepoznavanje potreba i potencijala, kao i stručnu podršku u nadgledanju projekata od početka do kraja realizacije.\nDo sada smo uspešno sarađivali sa sledećim organizacijama:\n– Fondacija Ana i Vlade Divac,\n– Grupa 484,\n– Fondacija Instituta za Fiziku, Beograd\nKao i svaki složen poduhvat, nastajanje i razvoj naše organizacije zahteva puno podrške, stručnog, tehničkog i pravnog angažovanja i konkretnih aktivnosti od strane mnogih prijatelja i saradnika.\nJato želi da se najsrdačnije zahvali na prijateljskoj saradnji svim pojedincima i organizacijama koji su nam pomogli i podržavali nas od nastajanja do danas:\n– Firmi Slippers Studio iz Beograda, za izradu internet-stranice,\n– Marselu van Henipu (Marcel van Gennip) iz firme Stryp Juridische Dienstverlening iz Ajndhovena, za pomoć oko pripreme Statuta,\n– Branislavu Bugarčiću iz Berlina, za lekturu tekstova na sajtu.


U prvom dijelu 20. redovne sjednice Narodna skupština usvojila sedam zakona, dva nacrta i jednu odluku | NSRS\nNarodna skupština Republike Srpske usvojila je danas, u prvom dijelu 20. redovne sjednice, Zakon o dopuni Zakona o tržištu hartija od vrijednosti, Zakon o nepokretnoj imovini koja se koristi za funkcionisanje javne vlasti, Zakon o izmjeni Zakona o penzijskom i invalidskom osiguranju, Zakon o dopunama Zakona o republičkoj upravi, Zakon o fiskalizaciji, Zakon o obnovljivim izvorima energije i Zakon o utvrđivanju porijekla imovine i posebnom porezu na imovinu.\nNarodna skupština je usvojila i dva nacrta zakona: Nacrt zakona o Visokom sudskom i tužilačkom savjetu Republike Srpske koji je upućen u javnu raspravu koja će se sprovesti u roku od 60 dana i Nacrt zakona o audio-vizuelnim djelatnostima koji je upućen u stručnu raspravu koja će se sprovesti u roku od 30 dana.\nUsvojena je i Odluka o usvajanju Zoning plana područja posebne namjene „Aerodrom Trebinje“.\nDvadeseta redovna sjednica Narodne skupštine Republike Srpske biće nastavljena u utorak, 22. februara 2022. godine u 10 časova, a na dnevnom redu nalazi se još šest tačaka.\nPreostale tačke Dnevnog reda 20. redovne sjednice:\n12. Prijedlog budžeta Regulatorne komisije za energetiku Republike Srpske za 2022. godinu;\n13. Izvještaj o poslovanju Investiciono – razvojne banke Republike Srpske a.d. Banjaluka i fondova za 2020. godinu sa izvještajem nezavisnog spoljnog revizora;\n14. Izvještaj o radu Pravobranilaštva Republike Srpske 1. 1. 2020 – 31. 12. 2020. godine;\n15. Specijalni izvještaj Institucije ombudsmana za ljudska prava Bosne i Hercegovine o govoru mržnje u Bosni i Hercegovini;\n16. Davanje saglasnosti na Pravilnik o platama u Instituciji ombudsmana za djecu;\n17. Izbor i imenovanja.


Turski investitor pokrenuo proizvodnju čeličnih cevi u Priboju – ZoomUe\nby Vesna Đurović · 7 марта, 2018\nPRIBOJ – Turska kompanija „Flex academy” pokrenula je u Priboju proizvodnju creva, čeličnih cevi, šupljih profila i fitinga.\nPosle skoro šest meseci opremanja proizvodnog pogona i montaže prvog kontigenta automatskih mašina za finalnu proizvodnju, prve cevi sišle su sa trake i namenjene su inostranom kupcu. Prema rečima direktora firme Sulejmana Karakusa, probna faza je krenula sa dvadeset mašina za finalnu proizvodnju cevi.\n„Za deset dana očekujemo da stigne kompletna linija, sa kojom će početi serijska proizvodnja čeličnih cevi. Labaratorija za testiranje će takođe biti gotova u sledeće dve sedmice, nakon čega će u punom kapacitetu prve faze u proizvodnji raditi 160 radnika“, otkriva direktor SulejMan Karakus.\nKonkurs za prijem radnika, koji je turska firma raspisala, za kratko vreme, privukao je interesovanje više od hiljadu nezaposlenih lica u gradu na Limu, među kojima je najviše bilo bivših radnika nekadašnjeg pribojskog industrijskog giganata Fapa.\nProbne radove i obuku u ovoj fabrici trenutno prolazi 80 radnika, a prema najavama investitora do kraja godine, kada bude kompletirana serijska proizvodnja, posao će naći 300 radnika.\nFirma “Flex Academy” ima višedecenijsko iskustvo u proizvodnji čeličnih cevi, svoje proizvode plasira širom Evrope i Azije u više od 20 zemalja.\nTags: Flex academypribojzapošljavanje\nManjak sreće (video)\nVanredno i u Arilju\nBaka iz Čajetine u 84 godini oporavila se od korone\nNext story Kosjerić slavi Dan opštine\nPrevious story U užičkom kraju nema povećanja vodostaja


Saveti – Formula za bezbrižan odmor: Pomoć na putu i putno osiguranje sa pokrićem za COVID-19 – Travel Magazine\nFormula za bezbrižan odmor: Pomoć na putu i putno osiguranje sa pokrićem za COVID-19\nObjavljeno 06. jul 2020. | 0 komentara\nFoto: Jorge Saavedra from Unsplash\nUkoliko se spremate za odlazak u inostranstvo radi odmora ili važnih poslovnih obaveza, spakujte kofere i putujte bezbrižno, sigurni da u svakom trenutku možete da računate na obezbeđenu pomoć.\nUz UNIQA polisu putnog osiguranja sa dodatnim pokrićem za COVID-19, imate mogućnost da predupredite potencijalne troškove od nekoliko stotina ili nekoliko hiljada evra, koliko u inostranstvu koštaju najjednostavnije zdravstvene usluge ili neophodna hospitalizacija. Standardna polisa putnog osiguranja sa dodatnim pokrićem za COVID-19 po ceni od samo 1,6 evra po danu boravka u inostranstvu, važi za sve evropske zemlje, uključujući Rusku federaciju i Tursku.\nPročitajte šta da radite ukoliko vas na odmoru zadesi zemljotres, kao i koje su najčešće turističke prevare. Pogledajte i top savete za žene koje planiraju da putuju solo.\nŠta sve UNIQA putno osiguranje sa pokrićem za Covid-19 pokriva?\nUz sve uobičajene zdravstvene usluge, obuhvata organizaciju neophodne zdravstvene pomoći i pokriće troškova dijagnostike, pregleda ovlašćenog lekara, testiranja zbog ispoljavanja simptoma infekcije korona virusom i nabavku lekova – bolničko i vanbolničko lečenje u zemlji boravka do iznosa od 30.000 evra. Sa punim razumevanjem za brige roditelja, UNIQA je dodatne pogodnosti omogućila korisnicima porodičnog putnog osiguranja. Primera radi, dvoje odraslih i dvoje dece, za 5.255 dinara na ime standardnog putnog osiguranja sa dodatnim pokrićem, mogu da budu bezbrižni 10 dana u inostranstvu, sigurni da u slučaju potrebe, uvek i svuda, mogu da računaju na zdravstvenu pomoć.\nPutno osiguranje sa pokrićem za COVID-19 ne uključuje preventivno testiranje na korona virus i troškove boravka u karantinskoj izolaciji. Shodno zahtevima klijenata, širi paketi putnog osiguranja pružaju dodatnu zaštitu u slučaju drugih nezgoda (nestanak prtljaga, gubitak ili krađa putnih dokumenata, kašnjenje leta, potreba prevodilačkih usluga ili pravne pomoći).\nZa aktiviranje putnog osiguranja u slučaju nezgode, ili iznenadne bolesti u inostranstvu, sa uključenim COVID-19 pokrićem ili bez njega, potrebno je samo da pozovete UNIQA Centar za pomoć dostupan 24h tokom cele godine, a naši operateri vas upućuju u najbližu zdravstvenu ustanovu, bez potrebe da bilo šta direktno plaćate bolnici.\nAko ste odabrali destinaciju i odlučili da automobilom putujete na odmor, u inostranstvo ili bilo gde u Srbiji, UNIQA vam pruža sigurnost i za vreme vožnje! Pomoć na putu UNIQA osiguranja za samo 2.362,50 dinara godišnje, vozačima 24 časa dnevno obezbeđuje podršku u Srbiji i širom Evrope! Pomoć na putu nije samo brza i kvalitetna tehnička usluga šlepa ili, popravke automobila na licu mesta, slanja rezervnih delova, ključeva, goriva u Srbiji i inostranstvu ili predupređivanje visokih troškova u slučaju iznenadne nezgode ili kvara vozila.\nPolisa uliva sigurnost i vozaču kao i putnicima jer u skladu sa odabranim paketom, omogućava obezbeđen prevoz, prenoćište, pokrivanje troškova parkiranja pokvarenog i najma zamenskog automobila.\nUNIQA formula za bezbrižan odmor podrazumeva sigurnost u svakom trenutku i na svakom mestu! Uz UNIQA putno osiguranje i Pomoć na putu, imaćete obeubeđeno iosiguranje domaćinstva, kao i osiguranje automobilskih guma dok boravite na putu. Vama preostaje samo da se prepustite zasluženom odmoru i da uživate na putovanju!\nPutno osiguranje sa ili bez pokrića za COVID-19, kao i Pomoć na putu, možete kupiti i platiti jednostavno, online (karticom) preko veb šopa na veb sajtu www.uniqa.rs ili u svim poslovnicama UNIQA osiguranja.


SNV KiM osuđuje isključenja mobilnih operatera\nSrpsko nacionalno veće Kosova i Metohije najoštrije osuđuje “brutalni, nelegitimni i protiv pravni čin pri čemu su isključeni operatori mobilne telefonije „Telekom Srbija“ i „Telenor“, na području Kosova i Metohije od strane privremenih institucija u Pokrajini”.\n“Sa velikim zaprepašćenjem, čuđenjem i zabrinutošću gledamo na to, da niko od međunarodnih pretstavnika i institucija nije reagovao i osudio vandalizam koji pored osnovnih ljudskih prava Srba u Pokrajini, ugrožava i živote dece, bolesnih, starih iznemoglih i ostalih lica, kojima je komunikacija od životne važnosti’, navodi se u saopštenju dostavljenom KIM radiju. SNV KiM traži od Generalnog sekretara UN-a i Saveta bezbednosti UN-a, da učiine sve kako bi ovakvi pritisci od strane privremenih institucija i dela međunarodne zajednice koji, kako se navodi u saopštenj, nemo posmatraju ugrožavanje osnovnih ljudskih prava Srba na Kosovu i Metohiji, međunarodnog prava i Rezolucije 1244 SB UN prestali. SNV KiM od zvaničnog Beograda traži da oštro reaguje po ovom pitanju a od pretstavnika institucija države Srbije na Kosovu i Metohiji da javnim manifestacijama i drugim aktivnostima hitno reaguju i organizuju Srbe kako bi javno iskazali nezadovoljstvo i nepristanak na ugrožavanje osnovnih ljudskih prava i sve evidentnije pritiske Prištine na prihvatanje nametnute državnosti.\n25.09.2020 Brojne neregularnosti u OŠ „Braća Aksić“ u Lipljanu (559)\n25.09.2020 Saslušana četiri svedoka u slučaju Nenada Arsića (258)\n25.09.2020 Posle više protesta, meštani Gračanice biće priključeni na novu kanalizacionu mrežu (223)\n25.09.2020 Optužnica za ubistvo Olivera Ivanovića vraćena na ponovni postupak (210)\n25.09.2020 Euleks upao u kancelarije veterana OVK, uhapšen Hisni Gucati (197)\nSeptembar 2020 11 (390)


U dvorištima meštana Gračanice iz dana u dan se sakuplja sve više smeća, a nadležni ne daju objašnjenja zašto ga komunalci ne iznose.\nDirektor JKP „Komunalac“ Dragan Stević nije hteo da iznosi informacije o tome, već nas je uputio na direktora javnih službi u opštini Gračanica Vladicu Trajkovića.\nTrajković, međutim, kaže da je Opštini Gračanica iz Ministrastva za životnu sredinu u Vladi Kosova rečeno da na lokaciji na Padalištu koja je pretvorena u deponiju više nije dozvoljeno da se iznosi smeće i da će ona biti pretvorena u zaštićenu zonu, tačnije nacionalni park. Trajković je za RTV Kim rekao da je opština dobila nalog da deponiju na Padalištu ugasi. Za to vreme se traži rešenje, uverava Trajković.\n„Angažovali smo privatnu kompaniju koja je smeće sa Padališta nosila za Obilić . „Komunalac“ nema licencu za to. „Komunalac“ već oko 7 do 8 dana ne iznosi smeće i zbog toga smo se mi dogovorili sa kompanijom „Pastrimi“ koja ima licencu na teritoriji Opštine Gračanica, da u toku ove nedelje očisti smeće ljudima, da se ne bi gomilalo po dvorištma“, rekao je Trajković u telefonskoj izjavi za RTV Kim.\nUprkos tome što nema licencu, Komunalac je do sada redovno iznosio smeće, a meštani su za to plaćali usluge od 450 dinara na mesečnom nivou. To smeće bi potom iz albanske kompanije „Pastrimi“, koja ima licencu, odvozili na deponiju u Obiliću.\nMeđutim, Trajković napominje da će građani od sada „račune plaćati onima koji budu vršili usluge iznošenja đubra“.


Glavni program Nišvila zabeležio 30.000 posetilaca - JUGPRESS\nGlavni program Nišvila zabeležio 30.000 posetilaca\nNišvil je ispao daleko bolje nego što sam očekivao s obzirom na pandemiju i strah koji se širi, neverovatno koliko je ljudi bilo u Tvrđavi i koliko je dobra atmosfera bila. Publika je bila divna i strpljivo je čekala u redu da uradi testove na koronu i da uđe na glavne bine“, naveo je Ivan Blagojević, sumirajući ovogodišnje izdanje džez festivala „Nišvila“, čiji je glavni program održan od 12. do 15. avgusta u Tvrđavi.\nGlavni program Nišvila na kome su ove godine nastupili i gitarista Stenli Džordan, koji je svirao Džimija Hendriksa, čuveni belgijski džez gitarista Filip Katrin, grupa „Džipsi kings“, Goran Bregović sa svojim Orkestrom za svadbe i sahrane (dobitnik Nišvilovog Gran prija „Šaban Bajramović“, dok je nagrada za životno delo pripala Jovi Radovanoviću i „Sedmorici mladih“) i rege zvezda Entoni Bi, ove godine je, prema Blagojevićevim rečima, posetilo oko 30.000 ljudi.\nPoslednjeg dana bilo je nešto manje publike nego prva tri dana, a organizatori veruju da je razlog tome što je brzi test na koronu važio 48 sati, pa deo publike nije želeo da plati dodatno testiranje da bi prisustvovao i završnoj večeri festivala, iako je cena bila subvencionisana od strane festivala koje je koštalo 300 dinara.\n„Verovatno bi na nastup Gorana Bregovića, koji je bio odlično posećen, došlo i dosta publike iz Bugarske koja je ove godine izostala jer je po povratku u zemlju trebalo da rade PCR test“, rekao je Blagojević koji je istakao da je ovo bila najteža organizacija „Nišvila“ godinama unazad.\nNišvil je od Grada dobio 25 miliona dinara, a prema Blagojevićevim rečima, da bi festival koliko toliko normalno funkcionisao, „potrebno je 40 miliona dinara od grada i isto toliko od Ministarstva kulture“.\n„Da bi festival bio zaista organizovan kako treba potrebno je milion evra, pola miliona za honorare izvođačima, i pola miliona za tehniku, smeštaj izvođača…“, naveo je Blagojević, ponavljajući i ovom prilikom da ima ponuda da se Nišvil preseli u inostranstvo, ali se nada da do toga neće doći.\nBlagojević procenjuje da će sledeće godine, ako se okonča pandemija korona virusa, biti eksplozija koncerata i turneja, tako da će biti lakše i da se „juri neko veliko ime“.\nNa pitanje hoće li festival i dalje ići u pravcu kombinovanja džez muzike i drugih žanrova, prvi čovek Nišvila rekao je da „džez festivali više ne mogu da se održavaju kao u neka davna vremena, inače bi publike bilo dovoljno za jedan šator u Montreu“.\n„Džez je evoluirao, iz njega je proisteklo puno pravaca, evoluirali su i festivali, tako da svuda na programu imate i „World Music“. Neki su se pitali zašto Goran Bregović na džez festivalu, ali Bregović je bio učesnik najvećih svetskih džez festivala. Ako želite publiku morate da idete u pravcu mešanja džeza i drugih pravaca“, rekao je direktor „Nišvila“.\nOd izvođača čije je gostovanje već ranije dogovoreno, u sledeću godinu se „prenose“ saksofonista Igor Butman i rege muzičar Džulijan Marli.\nOve godine su održana samo tri evropska džez festivala: „Montre“, „Marsijak“ i „Nišvil“.


Dodik pitao Inzka o Srbima u Austriji | Starmo\nNaslovnica Politika Dodik pitao Inzka o Srbima u Austriji\nDodik pitao Inzka o Srbima u Austriji\nBanja Luka — Član Predsjedništva Bosne i Hercegovine Milorad Dodik upitao je Visokog predstavnika u BiH Valentina Inzka “da li je Austrija ikada primila ijednog Srbina bez ličnih dokumenata i da li je Austrija primili ijednog Srbina koji može biti bezbjednosna prijetnja po tu zemlju”?\n“Pošto svi znamo da nije, zbog čega Inzko pokušava da nam nametne obrazac u ponašanju koji ne prihvataju ostale uređene države, pa i Austrija. Ili, zašto Austrija ne prihvati migrante koji su se, kako stvari sada stoje, parkirali u Bosni i Hercegovini, jer oni i ne žele da ostanu u Bosni i Hercegovini ni u Republici Srpskoj, njima je cilj zapadna Evropa. Za platu koju prima mogao bi bar da daje suvisle izjave, ako već ništa drugo ne radi”, poručio je Dodik.\nDodik je naglasio da visoki predstavnik jeste predviđen Aneksom 10 Dejtonskog sporazuma, ali ne da se bavi “unutrašnjim pitanjima u Bosni i Hercegovini, posebno ne onim koja se ne tiču njegovog provođenja”.


Hadži Prodanova pećina otvorena za posetioce – ZoomUe\nIVANJICA – Potpredsednik vlade i ministar trgovine, turizma i telekomunikacija Rasim Ljajić otvorio je Hadži Prodanovu pećinu u selu Raščići u Ivanjici koja je 40 godina bila zatvorena za posetioce.\n„Suština uspeha u turizmu je da budete specifični. Možete da napravite bilo koju zgradu, put ili bilo šta drugo, ali ovo ne možete, ovo imate ili nemate. Problem je bio što smo mi ovo imali, ali nismo stavili u funkciju razvoja turizma, a ova pećina treba da bude prepoznatljiv brend cele Zapadne Srbije“, poručio je ministar.\n„U tom smislu treba iskoristiti blizinu Javora, Golije, a i posetiocima manifestacija Sabora trubača u Guči i Nušićijade ponuditi dodatne sadržajem“, dodao je ministar.\nTags: Hadži Prodanova pećina\nBudžet Užica 3,15 milijarde dinara (VIDEO)\nZapaljen auto u Priboju\nby branko · Published 16 фебруара, 2015\nby Vesna Đurović · Published 21 јануара, 2019\nNext story SNS krenuo sa predizbornom kampanjom u Užicu\nPrevious story Uhapšeni zbog 63 miliona dinara


Ponovo kasni otvaranje novog Žeželjevog mosta, novi datum - kraj avgusta - Novi Sad\nPonovo kasni otvaranje novog Žeželjevog mosta, novi datum - kraj avgusta\n10:07:00 24.07.2018, Komentara: 2\nNovi Sad – Ponovo je odloženo otvaranje novog Žeželjevog mosta za drumski saobraćaj koje je bilo najavljeno za „oko 20. jula“. Novi plan da se to desi, prema nezvaničnim saznanjima „Politike“, jeste kraj avgusta, mada su most i deo pristupnih puteva koji se grade na obe obale spremni još od 18. jula.\nKako navodi list, dan ranije su ti putevi oprani i sve je ukazivalo na to da konačno sve ide po planu.\nRazlog za novo čekanje, koje će agoniju dugu skoro dve decenije, od kako je u NATO bombardovanju srušen stari Žeželjev most, produžiti za još mesec dana, leži, navodno, u usaglašavanju protokola sa visokim zvanicama Evropske unije koje će prisustvovati svečanom otvaranju. Naime, vreme je godišnjih odmora, pa se usklađuje kada bi otvaranju mogli da prisustvuju i evropski komesari za proširenje Johanes Han i za transport Violeta Bulc.\nСрам их било,зар имају образа доћи на место злочинс који су починили 1999.За ових готово 20 година Србија је изгубила много,јер је сав транспорт ишао преко Мађарске,Румуније и Бугарске ка истоку,а ми грађани памтимо НАТО агресију фашитичких сила ЕУ на челу сс САД.Који дебили чекају наше злотворе да отворе мост?\nGlup razlog za odlaganje otvaranja mosta.Po mom mišljenju most bi trebao da se zove replika Żeżeljevog mosta,pa da se mnogi zapitaju iz Evrope zašto replika


Prijedorska Boračka organizacija obilježila krsnu slavu - GradPrijedor.com - Portal grada Prijedora\nPrijedorska Boračka organizacija obilježila krsnu slavu\nSluženjem parastosa u crkvi Svete Trojice u Prijedoru, polaganjem cvijeća na centralno spomen obilježje „Za krst časni“ i slavskim ručkom Boračka organizacija Prijedor danas je obilježila svoju krsnu slavu Svetog Dimitrija.\nPredsjednik Boračke organizacije opštine Prijedor Radovan Rajilić istakao je da rukovodstvo ove organizacije i u vrlo teškim socijalnim prilikama nastoji svojim radom pomoći svim boračkim kategorijama, prije svega porodicama poginilih boraca i ratnim vojnim invalidima, kako bi mogli da ostvare minimum prava koja im po zakonu o pravima boraca pripadaju.\n„Slavu Boračke organizacije slavimo dugi niz godina i nadamo se da ćemo je tako proslavljati i ubuduće. U uslovima kada je i socijalna situacija u Republici Srpskoj i šire izuzetno složena i mi pokušavamo da kroz svoju aktivnost učinimo sve da obezbjedimo što bolji i što kvalitetniji život naše populacije“, kazao je Rajilić.\nOn je najavio da će Boračka organizacija opštine Prijedor u narednom periodu svoje aktivnosti usmjeriti na rješavanju statusnih problema kroz zakonska rješenja.\n„U prošloj godini usvojeni su zakoni o pravima boraca i o PIO i ove godine insistiramo na dosljednoj implementaciji, kao i na poboljšanju određenih odredbi kroz uredbe, a to je, prije svega, povećanje osnovice po kojoj se isplaćuju boračka primanja, rješavanje stambenih i problema zapošljavanja kao najaktuelnijih problema boračke populacije“, naveo je Rajilić.\nSlavskom ručku prisustvovao je veliki broj predstavnika mjesnih boračkih organizacija, ratnih vojnih invalida i organizacije porodica poginulih boraca.\nBoračka organizacija u Prijedoru broji oko 10.000 boraca koji su uglavnom bili u redovima dviju prijedorskih brigada Vojske Republike Srpske i jedinicama Ministarstva unutrašnjih poslova RS.


Povodom najnovije odluke Vlade Crne Gore, koja je Rješenjem 4-858/4 od 25.02.2021. god, imenovala Odbor direktora Kliničkog centra Crne Gore, u čiji sastav je za člana imenovan dr Rajko Karličić, spec. ginekologije i akušerstva, kao predstavnik Zajednice opština Crne Gore, u cilju objektivnog informisanja javnosti saopštavamo sljedeće:\nDr Rajko Karličić, uz svo poštovanje prema njemu kao čovjeku i stručnjaku, nije predstavnik Zajednice opština u Odboru direktora Kliničkog centra Crne Gore, kako to stoji u Rješenju Vlade, jer ga za to nijesu odredile opštine, već je u pitanju samovolja i nezakonito postupanje ministarke Borovinić – Bojović.\nNaime, Zakonom o zdravstvenoj zaštiti, u članu 72 koji uređuje imenovanje i sastav Odbora direktora zdravstvene ustanove, u stavu 2 utvrđeno je dja se u Odbor direktora zdravstvene ustanove čiji je osnivač Vlada koja obavlja zdravstvenu djelatnost za teritoriju više opština imenuje predstavnik kojeg sporazumno odrede opštine.\nMinistarska zdravlja, putem mejla, dostavlja Zajednici opština 23.02.2021.godine u 11:07 zahtjev kojim traži saglasnost Zajednice opština da se za člana Odbora direktora Kliničkog centra Crne Gore imenuje dr Rajko Karličić, sa rokom dostavljanja saglasnosti u 12:00 (čitavih 53 minuta).\nU odnosu na ovakav zahtjev Zajednica opština je telefonskim i pisanim putem obavijestila ministarku zdravlja da je krajnje neprimjereno i neprihvatljivo zahtijevati postupanje Zajednice opština po ovako važnom i osjetljivom pitanju u kratkom roku (53 minuta) i nametati opštinama ime kandidata za njihovog predstavnika.\nImajući u vidu da je Klinički centar Crne Gore zdravstvena ustanova čiji je osnivač država i koja zdravstvenu djelatnost vrši za teritoriju Crne Gore, shodno članu 72 stav 2 Zakona o zdravstvenoj zaštiti, po ovom pitanju neophodno je pribaviti mišljenje od 25 predsjednika opština, za šta je svakako potrebno vrijeme, nakon čega bi se usaglašeni predlog opština dostavio ministarstvu na dalje postupanje.\nMinistarka je obaviještena da je proces konsultovanja opština u toku i da će usaglašeni predlog, po pitanju predstavnika opština u Odboru direktora, biti dostavljen tokom sledeće sedmice.\nMeđutim, samo dan nakon toga, na prijedlog Ministarstva Vlada donosi Rješenje kojim imenuje Odbor direktora Kliničkog centra Crne Gore, u čiji sastav se podmeće dr Rajko Karličić, kao predstavnik Zajednice opština Crne Gore, iako takav prijedlog opštine nijesu utvrdile niti dale.\nDakle, u pitanju je čista samovolja ministarke, grubo kršenje zakona ove države, zbog čega će se ispitati njena krivična odgovornost. Ovakvo ponašanje je i iskaz krajnjeg nepoštovanja prema nosiocima izvršne vlasti u opštinama.


ANEM :: Za sufinansiranje 880 miliona\nZa sufinansiranje 880 miliona\nBeograd, 26.2.2016. - U protekloj godini u Srbiji je na sva tri nivoa vlasti, republičkom, pokrajinskom i lokalnom, za sufinansiranje medijskih sadržaja od javnog interesa potrošeno najmanje 880 miliona dinara, izjavio je danas generalni sekretar Nezavisnog udruženja novinara Srbije (NUNS) Svetozar Raković. Raković je rekao da je Ministarstvo kulture i informisanja u te svrhe izdvojilo 250 miliona, Pokrajinski sekretarijat za informisanje 70 miliona, a lokalne samouprave najmanje 560 miliona dinara. Na predstavljanju izveštaja Koalicije medijskih i novinarskih udruženja o projektnom sufinansiranju od septembra do januara, Raković je ocenio da je ukupna potrošena suma za projektno sufinansiranje medijskih sadržaja od javnog interesa u 2015. daleko manja od novca koji je sama država potrošila u marketinške svrhe. Prema podacima Koalicije medijskih i novinarskih udruženja, prošle godine su 104 lokalne samouprave raspisale konkurse za projektno sufinansiranje medijskih sadržaja, a objavljeno je ukupno 119 konkursa, među kojima 46 u trenutku raspisivanja nije bilo u skladu sa zakonom. Najviše novca u te svrhe izdvojio je grad Niš, 57 miliona dinara, a najmanje opština Ćićevac 145.000 dinara, napomenuo je Raković. On je ukazao da je Koalicija reagovala u 38 slučajeva kršenja propisa, napominjući da su opštine u 25 slučajeva uvažile primedbe Koalicije i ispravile propuste ili poništile konkurse. Raković je konstatovao da 62 opštine i grada nisu raspisali konkurse za projektno sufinansiranje medijskih sadržaja od javnog interesa. On je objasnio da se jedan deo njih pogrešno pozivao na tumačenje da gradske opštine nemaju status jedinica lokalne samouprave i da njih zakon ne obavezuje na raspisivanje takvih konkursa.\nGeneralna sekretarka Lokal presa Snežana Milošević je ukazala da na trend raspisivanja konkursa za projektno sufinansiranje medijskih sadržaja od javnog interesa sa dugoročnijim finansiranjem, na primer na tri godine. Ona je ocenila da iskustva članova komisija za dodelu sredstava iz redova Koalicije pokazuju da se bolje sarađuje sa tehničkim osobljem u opštinama i gradovima, ali je konstatovala da rukovodstva lokalne vlasti često nisu raspoložena da sprovedu dogovoreno. Često nema političke volje u lokalnim samoupravama da se zakon primeni, rekla je Milošević, koja smatra da dodatni problem stvara i to što nema sankcije. Mnogi veliki gradovi su pronalazili način kako da zakon ne primene, ukazala je Milošević, koja je predočila da trend u kome veliki gradovi ne poštuju zakone može da utiče na ponašanje manjih lokalnih samouprava. Milošević je upozorila i na problem politizacije medija, pomenuvši pri tome televizije koje je kupio Radoica Milosavljević.\nPredsednik Izvršnog odbora Udruženja novinara Srbije (UNS) Petar Jeremić je rekao da je to udruženje od Uprave za sprečavanje pranja novca tražilo da se ispita poreklo novca kojim je Milosavljević kupovao medije i da o tome dostavi odgovor. Jeremić je objasnio da je Milosavljević sam izjavio da je za kupovinu televizija potrošio ukupno 300.000 evra i da se postavlja pitanje odakle mu novac, s obzirom na to da je ukupan prihod njegove firme u 2013. i 2014. godini bio 40.000 evra. Govoreći o problemima u dodeli sredstava za projektno sufinansiranje u lokalnoj samourpavi, Jeremić je rekao da je Koalicija primetila da se pojavljuju mnoga fantomska udruženja koja daju predstavnike za članove konkursnih komisija. Uglavnom gde se pojavljuju predstavnici tih fantomskih udruženmja tu je bilo nepravilnosti, ukazao je Jeremić.\nPredsednik Izvršnog odbora Nezavisnog društva novinara Vojvodine (NDNV) Nedim Sejdinović je rekao da to udruženje traži da se novim pravilnikom o projektnom sufinansiranju medijskih sadržaja od javnog interesa propiše da lokalne samouprave o konkursima moraju da obaveštavaju Ministarstvo. On je naveo da bi se tako sprečilo da konkursi raspisuju, pa tek kasnije i objavljuju, jer bi Ministarstvo sve konkurse objavljivalo na itnernetu.\nPredsednik ANEM Milorad Tadić je ocenio da je Ministarstvo na transparentan način raspisalo svoje konkurse za projektno sufinansiranje, ali je ukazao da taj dobar primer nisu sledile i lokalne samouprave. Tadić je naveo primer opštine Nova Varoš u kojoj je lokalna vlast preinačila odluku komisije o tome koji mediji su dobili sredstva za projektno sufinansiranje.


Radna grupa za izradu Zakona o radu koju čine predstavnici vlade, sindikata i poslodavaca počela je sa radom u ponedeljak 3. februara s ciljem da se Zakon donese do 30. juna. Na sastancima Radne grupe nastojaće se da se približe stavovi, pre svega predstavnika sindikata i predstavnika poslodavaca.\nU sklopu prvih sastanaka definisaće se da li je potrebno da se donese potpuno novi Zakon o radu ili da se radi na izmenama postojećeg.\nZacrtani cilj je da do 1. maja bude izrađen nacrt zakona, a da do 30. maja bude sprovedena javna rasprava kako bi do 30. juna zakon bio usvojen.\nPredstavnik vlasti, Rasim Ljajić je poručio da je ovo početak novog socijalnog dijaloga koji će, kako se nada, rezultirati donošenjem zakona koji će imati veliku podršku svih socijalnih partnera i naglasio da nema političke i opšte stabilnosti bez dogovora svih društvenih faktora, a to su i sindikati i poslodavci.\nPredsednik Unije poslodavaca Nebojša Atanacković je rekao da sindikati i poslodavci nikada neće moći da imaju potpuno iste stavove, ali da će sada pokušati da ih približe. "Insistiraćemo da zakon o radu bude sličan zakonu koji važi u EU kako ne bi bili prinuđeni da ga posle menjamo u razgovorima sa predstavnicima EU" kazao je on.\nPredsednik SSSS Ljubisav Orbović rekao je da cilj povlačenja zakona o radu nije bio da se zaustave reforme već da se dođe do što boljih i kvalitetnijih rešenja odnosno da se donese zakon koji će biti prihvatljiv za sve. On je rekao da su sindikati spremni da sarađuju i da će svu energiju usmeriti da se dođe do što kvalitetnijih rešenja.\nOrbović je podsetio da prethodno rešenje nije bilo za sindikate prihvatljivo zato što ministarstvo privrede nije uvažilo njihove zahteve, tj: "nije bilo prihvatljivo za nas budući da nismo imali sa kim da pregovaramo".\nTakođe, kada je reč o predlogu zakona o stečaju i privatizaciji, Ljajić je rekao da je "bitno zaobiđena" procedura donošenja, budući da ih nije razmatrao Socijalno ekonomski savet (SES), a ni sami socijalni partneri nisu bili upoznati sa njihovom sadržinom i dodao: "biće ispoštovani svi socijalni partneri i nastojaćemo da kroz konstruktivnu raspravu dođemo do najboljih rešenja kada je u pitanju zakon o radu, a to važi i za zakone stečaju i privatizaciji".


Održana prezentacija Konkursa za upis na Vojnu akademiju - Ozon Media\nOdržana prezentacija Konkursa za upis na Vojnu akademiju\nSremska Mitrovica – U Gradskoj kući u Sremskoj Mitrovici danas je održana prezentacija Konkursa za upis na Vojnu akademiju.\nKonkurs će zvanično biti raspisan 1. februara, pa sve do 15. marta i to za studijske programe: vojno – elektronsko inženjerstvo, vojno – mašinsko inženjerstvo, logistika obrane, menažment u odbrani, vojno vazduhoplovstvo i protivvazduhoplovna odbrana.\n“Svi opšti i posebni uslovi za upis biće definisani Konkursom, ali neki opšti uslovi koji se odnose na sve vojne škole su ti da kandidati moraju biti državljani Republike Srbije, ne smeju biti krivično osuđivani niti se protiv njih sme voditi krivični postupak i naravno moraju zadovoljiti zdravstvene preglede od strane vojno – lekarske komisije”, rekao je major docent doktor Momir Stanković, nastavnik na katedri Vojno – elektronskog inženjerstva Vojne akademije.\nOn je dodao da svake godine zainteresovanost za upis na Vojnu akademiju, ali i ostale vojne škole je velika i da je cillj promocija koje održavaju širom Srbije da što veći broj kandidata konkuriše, a zatim najbolji i upišu Akademiju, odnosno druge vojne škole.\n“Osnovne prednosti vojnog školstva su pre svega kvalitetni stuijski program koji su koncipirani tako da daju optimalan odnos teoretskih i praktičnih znanja našim kadetima, kao i sva neophodna znanja koja su potrebna za obavljanje prvih oficirskih dužnosti u jedinicama i ustanovama Ministarstva odbrane i Vojske Srbije”, rekao je Stanković.\nOn je dodao da je pored svega navedenog, upisom na Vojnu akademiju svim kadetima obezbeđen internatski smeštaj, bespltna ishrana, sav neophodan nastavni materijal za pohađanje studijskih programa i novčana primanja u iznosu od 15.000 dinara mesečno.\n“Po završetku Vojne akademije naši kadeti imaju obezbeđen siguran posao i izvesnu budućnost u vidu časnog poziva oficira Vojske Srbije”, završio je Stanković.\nDanašnjoj prezentaciji prisustvovali su učenici završnih razreda srednjih škola.\nSveti Sava obeležen i u Salašu Noćajskom